**Мазмұны**

**бет**

**Кіріспе**...................................................................................................................

1. Адамзат дамуындағы ізгілікті басқару идеясының тарихи- философиялық, әлеуметтік алғышарттары ---------------------------
2. Түркі әлемінің ғұламасы Жүсіп Баласағұнның «Құтты білік» дастаны − ізгілікті басқару идеясын тұңғыш баяндаған ұлы мұра.....................................................................................................
3. Ғұлама ойшыл Жүсіп Баласағұнның педагогикалық мұрасындағы ел басқару идеясының негізі − ізгілікті қоғам орнату ---------------------
4. Жүсіп Баласағұнның ізгілікті басқару туралы идеяларының бүгінгі таңдағы жеке тұлғаны тәрбиелеудегі рөлі ------------------------------

Еліміздің сан ғасырлық өзіндік орны бар кезеңге орта ғасырлық түркілік

мәдениетті жатқызамыз. Ал халқымыздың даналығын білдіретін ірі тарихи тұлғаларды зерделеу қазіргі ұрпақтың, гуманитарлық ғылымдардың қасиеті парыздарының қатарына жатқызамыз. Осы тұрғыдан алғанда ғасырлар қатпарларында жасырынған рухани мұралар көптеп саналады.Ортағасырлық педагогикалық ой-пікірдің даму тарихында аты әлемге әйгілі ортағасыр данышпандары – Жүсіп Баласағұн, Махмұт Қашқари Жүгінеки қазақ жерін әлемге мәшһүр етті.

Жүсіп Баласағұни.

Түркі халықтарының көрнекті өкілдерінің бірі, бұл кезеңнің рухани мәдениеті тарихында өзіндік із қалдырған, қазақ топырағында дүиеге келген. Оның өмірбаяны жөнінде бізге жеткен мағлұматтар жоқтың қасы. Ата-жөніне қарағанда, Баласағұн қаласында (Жетісу) өңірінде туып-өскені хақ.

В.В.Бартольд пен И.В.Стеблеваның айтуынша, ғұлама ойшылдың әйгілі дастаны «Құдадғу білік» (Құт негізі - білік) Қашқар қаласында жазылған. В.В.Бартольд ол кезде «Қашқар қаласының халқы ғана нағыз түркі тілінде», яғни, «түркі – хақан тілінде» сөйлеген дегенді айтады.

Дарынды ақынның, көреген ойшыл-дананың Жүсіп Баласағұнның өз сөзінен белгілі болғандай. Ол былай дейді: «Осы кітаптың авторы – Баласағұни қаласында дүниеге келген адамгершілігі жоғары – ұстамды азамат. Еңбекті Қашқарда аяқтап, Шығысты билеуші Табаш-ханға ұсынды, ол шығарманың авторын лұғылап, дәріптеп, оған «хасс-Хаджит» деген атақ берді»1.

Поэманың өзінен Жүсіп Баласағұнның асқан дарынды ақын, белгілі ағартушы, білімді адам, философ, ғалым-әмбебаб, данышпан, ақылғөй, араб және парсы поэзиясының, түркі халықтары фольклорін жетік білетін дана астроном, математик болды.

«Құдауғу білік» - әңгіме аңыз ретінде баяндалатын даналық сөз, өсиет, ғибрат. Дастан оқиғасы ХІ ғасырда Ыстық көл, Жетісу, Қашқар өлкесінде болған шындыққа байланысты өрбітілді. Жүсіптің дастаны саяси және ғибрат, өсиет, ақы ретінде имандылыққа үндейтін, тәлім-тәрбие берерлік дидактикалық тағылымдық туынды. Онда жеке адамның өзін қоғамда, үй ішінде қалай ұстай білу керектігінен бастап, хандар мен бектердің өз қарамағындағы әрбір қоғамдық топтарға қалауға тиіс екендігі жөнінде көптеген мәселелер қамтылады.

Идеясы жағынан дастан имандылық, ізгілік рухында жазылған еңбек. Жүсіп Баласағұнидың «Құдатғу білік» түркі тілдес халықтардың ішінде бізге жеткен алғашқы еңбектердің бірі болып табылады. Бұл еңбек түркі тілдес халықтардың бәріне ортақ жеке ұлт болып қалыптасқанына дейінгі ортақ мәдени мұра болып есептеледі.

-----------------------------------------------------------------------------

Жүсіп Баласағұни. Құдатғу білік. А, 1990, 60-68

**КІРІСПЕ**

Мемлекетіміз бүгінгі таңда әлемдік кеңістікте өзінің лайықты орын алуын мақсат етіп отыр. Осы биік мақсатқа жету жолында, егемендікке қол жеткізген тәуелсіз мемлекеттің дамуындағы экономикалық өзгерістер барысында қоғамдық, саяси-әлеуметтік жағдайларға байланысты басқарудың тиімділігін арттыру, өзге дамушы елдерге үлгі боларлықтай дәрежедегі еліміз үшін тарихымыздың пайдалы дүниелерін жаңғырту қажеттігі туып отыр. Мемлекеттер арасындағы өзгешеліктер де басқару идеясы арқылы ерекшеленеді. Еліміз егемендік алғалы бері халқымыздың ғасырлар бойы қалыптасқан рухани қазынасы қайта жаңғырып, тарихи тұлғалардың, ғұлама ойшылдардың қайталанбас мұралары туған халқымен қайта табысты.

Қазақстан Республикасының Президенті Н.Ә.Назарбаевтың: «Ұлттық идеяларды іздестіру барған сайын көкейкесті сипатқа ие болып отыр»,− деген сөзі халқымыздың ғасырлар бойы қалыптасқан рухани қазынасын, тарихи тұлғалардың, ғұлама ойшылдардың қайталанбас мұраларын қайта жаңғырту мен жас ұрпаққа ұлттық тәрбие беруге бағыттайды [1]. Сондықтан, бұл құнды еңбектерді зерттеп, болашақ ұрпаққа жеткізу, жас ұрпақтың бойына ата-бабамыздың өсиет етіп қалдырған асыл мұраларын сіңіру, жалпыадамзаттық құндылыққа, әсіресе, ғылыми дүниетанымға жаңаша көзқараспен қарау– қазіргі педагогика ілімінің назар аударып отырған мәселелерінің бірі.Соңғы жылдары өріс алған ұлттық мәдениетіміздің педагогикалық негізінде оның өркениеттік сипаттары мен үрдістеріне терең бойлауға бағытталған ізгілікке тәрбиелеу – өзекті мәселе.Өйткені, өткен тарихымыздың өміршең философиялық дәстүрін оқып-үйренуде тарихымызды тануға, қоғамдық сананың даму заңдылықтарын білуде ізгілікке тәрбиелеудің маңызы зор.

Iзгiлiк идеясы – өркениеттік құбылыстардың барлық кезеңдерiнде болған. Ол адамның iшкi дүниесi, болмысы деп айтсақ та жарасады. Атақты ойшылдар, заманынан озып туған кемеңгер ғалымдардың ұлағатты сөздерiнде iзгiлiк идеясы әрдайым көрінiс тауып отырған. Мемлекеттен саясат алыстай алмайтыны сияқты, iзгiлiк те мемлекеттен бөлек дами алмайды. Ол, ұлы Абай айтпақшы, адам тағдырымен бiрге жаралған, оны адам ойлап тапқан емес. Байқап отырсақ, iзгiлiктiң формалары өте тереңге кетедi, ең бастысы – адамға деген жанашырлық қасиет, адамды аяу, көмектесу, адамға қол ұшын созу. Саяси тұрғыдан қарайтын болсақ, бүгiнгi мемлекет жүйесiнiң атқарып отырған қызметi осы мәселеге жанасады. Яғни, мемлекет – адамға қамқоршы, ол адамды панасына алып отыр, өмір сүруiне мүмкiндiгiнше жағдай жасап отыр. Әрбiр мемлекет, өзінің дамуына сай, экономикалық әлеуетiне сай, өз азаматтарын қамқорлығына алады. Мiне, iзгiлiктiң басы – осы. Iзгiлiк − ол ғайыптан келетiн, бiз бiлмейтiн жерден келетiн ұғым емес, ол әрбiреуiмiздiң жүрегiмiзде, жан-дүниемiзде ту тiккен ұғым. Ендi, осы ұғымды мемлекет басқару жолында пайдалануды дәріптеген Жүсiп Баласағұн бабамыз едi. Түркі тілінде ел басқару мәселесі туралы жазылған тұңғыш кітап та Жүсіп Баласағұнның «Құтты білік» дастаны болды. Ұлтымыздың қоғамдық-философиялық ойының даму тарихына ерекше ықпал еткен қазақ даласынан шыққан ойшылдардың көрнекті өкілі Жүсіп Баласағұнның педагогикалық мұрасы қазақтың тарихымен, мәдениетімен сабақтастығымен, өмір шындығын баяндауымен дараланады. Тәуелсіз еліміздің әлеуметтік саяси жағдайларына байланысты қоғамымыздағы әртүрлі өзгерістерді шешу, ұлттық санамыздың өсуі кезеңінде Жүсіп Баласағұнның ізгілікті басқару туралы философиялық ойларының құндылығы арта түседі. Әрбір адам өз ұлтының мөлдір бұлағынан сусындамай тұрып, өзін толыққанды ұлт ретінде сезіне алмайды. Нарықтық экономикаға сүйенген, ғылыми-техникалық жаңалықтарға еркін аяқ басқан бүгінгі қоғам алдында тұрған өзекті мәселе – білім беру ісі мен қоғамды ізгілендіру, жан-жақты дамыған, шығармашыл тұлға қалыптастыру.Сондықтан халқымыздың өткен тарихындағы прогрессивті педагогикалық дәстүрлерін ұлттық және адамзаттық құндылықтар тұрғысынан қарап, бүгінгі ұрпақты рухы биік дамыған тұлға етіп қалыптастыруға керектігі айқын. Еліміздегі бүгінгі күні рухани салада жүріп жатқан сананың жаңаруы, адами құндылықтарды қайта бағамдау процестері нәтижесінде болашақ ұрпақты тәрбиелеуде ғасырлар бойы жинақталып, ата-баба тарихынан бізге жеткен тәлім-тәрбиелік мол мұраларды пайдалану,елдік пен бірлік, мемлекет пен тұтастық ұстанымдарын насихаттау мүмкіндігі туып отыр. Осы орайда, ЖүсіпБаласағұнның педагогикалық мұрасындағы ізгілікті басқарудың негіздеріне қайырымды басшы басқарған, дамыған қоғамның негізін: әділ заң, әділ елбасы, әділетті өмір қағидасы қамтиды. Дастанның негізгі идеясы – ел басқару ісінің қыр-сырын білу, ел басқарудағы әділеттіліктің болуы және ел мүддесін ойлайтын адал басшының бейнесін көрсету арқылы құт дарыған, ізгілікті қоғам орнату*.* Жүсіп Баласағұн мемлекеттің дамуы жеке тұлғадан бастап, ел басшысына дейін олардың ақыл-парасаты мен біліміне, мінез-құлқына байланысты дейді. Ендеше, бүгінгі таңдағы басқару тиімділігін арттыру мәселесінде басқару мәдениетінің рөлі зор екендігін айта кеткеніміз жөн. Басқару мәдениеті басқару процесінде кез келген құрылым мен ұйымның еңбекті ұтымды ұйымдастыруының нәтижесі болып табылады. Дана ойшылдың: «Жақсы мінез-құлық пен ізгілік, адамға құрметпен қарау, басқарушының халқымен жақсы қарым-қатынасы қоғамды тек ізгілікке, жақсылыққа бастайды. Мұндай ізгі бекті елі еш уақытта ұмытпайды,−деуі, «Құтты біліктегі» мінсіз қоғам идеясы, қоғамды ізгі басқару мәселесінде адам мінезін, болмысын терең сезіне толғануы Жүсіп Баласағұн философиясының қазіргі таңдағы ізгілікті басқарудағы ғылыми танымымызды кеңейтіп, рухани бастау болмақ. Мемлекетті, халықтың тұрмысын жақсартудағы әлеуметтік-эстетикалық көзқарасының бүгінгі өркениетті қоғаммен сабақтастығы − «Құтты білік» дастанының халықтық тәлім- тәрбиедегі тағлымды шығарма екендігіне дәлел. Қандай басшы болса да басқару ісінде ақылмен іс қылуды, ең алдымен, адамдық қасиетті ұстануы керек. Ғұлама: «Өз мүддесінен қара халықтың мұң-мұқтажын жоғары қойып, халқына ізгі іс жасаған басшының ғана халқына беделі арта түседі»,− дейді[21]. Басқару мәселесінде ғұлама ұстанған рухани құндылықтар: қайырымдылық, парасаттылық, ізгілік, тәрбиелі адамға тән іс-әрекет. Қайшылықты өмірде кездесетін әртүрлі әлеуметтік мәселелерді шешу мен жүзеге асыруда жаны таза басқарушы ғана кез келген мәселені әділеттілікпен шешеді, яғни «Құтты білік» дастанының әр шумағы басшының бойындағы ел басқаруға лайық мінез-құлықтың қоғамда алатын орны туралы философиялық ой-толғамдарға толы шығарма. Қазақ дүниетанымының өзегі саналатын құндылықтың әрбір тынысы, әрбір сөз орамы мен ой түйіні ізгілікпен байланысты. Ізгілік туралы халқымыздың ұлттық тәлім-тәрбиелік ұғым-түсініктерінің даму тарихы ғасырдан-ғасырға ұласып, мирас болып келе жатыр.

Сондықтан, бұл *тараудағы басты мәселе −**Жүсіп Баласағұнның педагогикалық мұрасындағы ізгілікті басқару идеясын тарихи-педагогикалық тұрғыдан талдап, жүйелеу, ел басқару әдістеріндегі ізгілік принциптерін айқындау, елдік түзу мен мемлекеттілік құрудағы дастанның тәрбиелік мәнін көрсету.*

**ҒҰЛАМА ОЙШЫЛ ЖҮСІП БАЛАСАҒҰННЫҢ ПЕДАГОГИКАЛЫҚ МҰРАСЫНДАҒЫ ЕЛ БАСҚАРУ ИДЕЯСЫНЫҢ НЕГІЗІ- ІЗГІЛІКТІ ҚОҒАМ ОРНАТУ**

**2.1 Жүсіп Баласағұнның «Құтты білік» дастанындағы ізгілікті басқарудың жүйесі мен мазмұны**

Өркениетті, дамыған қоғамда мемлекет басқару деген ол саяси термин ғана, шын мәнiнде, ол − адамдарды басқару деген ұғым. Адамды қалай басқарасың? Мiне, басқарудың фәлсафасы осы арадан бастап, қиындай түседi. Дәл осы тұстарда әрбiр мемлекет неше түрлi басқару жүйелерiне бөлінетінін айта кету керек, ол: демократиялық, тоталитарлық, т.б. Бұлай бөлінудiң себебi қандай? Бұл сұрақтың жауабын сол мемлекеттiң жүйесiне қарап, бiлуге болады. Егер ол тоталитарлық қалыпта ғұмыр кешiп жатқан мемлекет болса, ондай жерде iзгiлiк бар деп айту ақылға қонымсыз болар едi. Iзгiлiктi басқару идеясы демократиялық бағытты қалап алған мемлекетте көбірек байқалады. Адам құқығы тең, бiреудiң арын таптауға жол берiлмейдi, сөз бостандығы сақталады, адамның еркiн-жүрiп тұруына, емделуi мен дем алуына ешқандай кедергi жасалмайды. Мiне, бұл айтылған сөздер, iзгiлiктi басқару идеясына жалғасады. Әлемге iзгiлiктi насихаттап отырған, оның бейнесiн қағаз жүзiнде емес, iс-жүзiнде көрсетіп, достықты, ұлтаралық татуластық пен келiсiмдi үгiттеп отырған бiздiң мемлекетiмiздiң саясаты iзгiлiк идеясына жақсы мысал бола алады. Ал мемлекеттiң мұндай саясаты бiр күнде пайда бола салған жоқ. Ол заманалар тудырған ойшылдардың, ғалымдар мен хәкiмдердiң еңбектерiнен сұрыпталып келiп, ортақ достыққа, iзгiлiкке ұласқан саясатқа айналды.

Бүгінгі таңда қоғамның дамуындағы басқару процесін ұйымдастыру мен жүзеге асыруда түркі әлемінің ұлы ойшылы, философ, қоғам қайраткері Жүсіп Баласағұнның «Құтты білік» дастаны – өзінің тарихи мәнін еш уақытта жоймайтын рухани мұра. Әділетті басшы басқарған, ізгілік орнаған қоғамда өмір сүру қай кезеңде болмасын, адам баласының ізгі арман- мұраты болған.

Ел іргесін нығайту ойларынан туындаған ұлы мұрадағы басқару идеясында мынандай төрт ұстаным бар – *ежелгі танымдық, тарихилық, аксеологиялық*, *жүйелілік*. Сонымен бірге, 6500- ден астам бәйіттен тұратын «Құтты білік» дастанындағы ізгілікті басқарудың құрылымы *төрт принципке* негізделген*.* Олар*:*

- *біріншіден,* мемлекетті басқаратын әділ заңның болуы;

- *екіншіден,* елдің бақ-дәулеті артып, құт қонсын деген тілек;

*- үшіншіден*, ақыл- парасат, оның қоғамдағы әлеуметтік рөлі;

*-төртіншіден*,қанағат-ынсап мәселесі**.**

Жалпы айтқанда, *төрт* саны Баласағұнның дүниетанымында ерекше орын алады. Мұндай дүниетанымның негізінде ертеден қалыптасқан қөзқарас жатқаны анық. Ежелгі түсінікте әлемді төрт нәрсе ұстайды деп сенген, ол: жер, су, ауа, от. Осы төрт нәрседен әлемнің үйлесімі жасалады. Баласағұнның кейіпкерлері де төртеу. Олар: *Әділет(Күнтуды), Дәулет(Айтолды), Ақыл(Өгдүлміш), Қанағат(Одғұрмыш).*

Яғни, дастандағы елдік түзу, мемлекеттік құрудағы *ізгілікті басқарудың негізіне:* төрт асыл қасиет: *әділет, дәулет, ақыл, қанағат* арқау болады. Кейіпкерлердің бұлай аталуы да бекер емес. Дана халқымызда құт-береке, дәулет, ынсап деген қасиетті ұғым бар. Жүсіп Хас Қажыб Баласағұн да өз дастанында Әділет, Дәулет, Ақыл, Қанағатты басты тұлға ретінде алу арқылы құтты ел құруды, әділетті, ізгі қоғам орнатуды басты мақсат етеді.

Ендеше, Жүсіп Баласағұнның педагогикалық мұрасындағы кейіпкерлер және олардың ізгі қоғам орнатудағы тәрбиелікмәнін ашуда оның ерекше логикасын төмендегідей құрастыруға болады (6-сурет).

**Жүсіп Баласағұнның педагогикалық мұрасындағы кейіпкерлер және олардың ізгі қоғам орнатудағы тәрбиелік мәні**

**Күнтуды− Елік- ел басы, хан бейнесіндегі тұлға**

**Айтолды− уәзір**

**Өгдүлміш–уәзірдің баласы**

**Одғұрмыш–уәзірдің туысы, тақуа адам**

**Кейіпкерлер ұстанған тәліми тағлымдық құндылықтар**

Суретте көрсетілген кейіпкерлердің әрқайсысына ғұлама лайықты ат береді. Әділетті –*Кунтуды- Елік* деп, оны хан сайлайды. Дәулетті –*Айтолды* деп, оны ханның уәзірі саналады. Ақылға -*Өгдүлміш* аты беріліп, уәзірдің баласы болса, Қанағатқа –*Одғұрмыш* деп ат қойып, оны уәзірдің туысы санайды. Ақын дастанда ақылды, парасатты, қанағатшыл, білімді игерген тұлға мемлекетті дұрыс басқара алатындығын, сонда ғана әділетті қоғам орнайтындығы туралы ой толғайды.Бұл тұғырлы ой-сана бас кейіпкерлер Күнтуды, Айтолды, Өгдүлміш, Одғұрмыш бейнелері мен іс-әрекеттері арқылы беріліп, дәлелденеді.

1.Күнтуды (Әділет) – әмірші, әділ ел басы ,хан.

2.Айтолды (Дәулет) – құт -ырыстың баламасы.

3.Өгдүлміш (Ақыл) – ақыл- ой,білімнің баламасы.

4.Одғұрмыш (Қанағат) – барға қанағат етудің, ұстамдылықтың баламасы.Дастандағы атау ретіндегі балама бейнелердің өзіндік мәні бар. *Бұл төртеуі –ізгілікті өмір тірегі, құттың төрт діңгегі.Мұндағы негізгі ой төртеуі бірлікте,ынтымақты болған кезде ғана ел бақытқа кенеледі. Тұлға бойына осы ізгі қасиеттер дарыса, адам баласының, ізгілікке толы өмір сүретіндігі, адамның бақытқа жететіндігі, құтты тұрмысы дастанда ерекше көрініс тапқан*

Сонымен, «Құтты білік»дастанында төрт кейіпкер төрт қасиетті ұғымның (Әділет, Дәулет, Ақыл, Қанағат) иесі болып табылады да, осы кейіпкерлер арқылы ізгілікті ел басқарудың *айрықша жүйесі* ашылады.

*Жүйе дегеніміз:«Бір-бірімен қарым-қатынаста және байланыста болатын, сөйтіп ,белгілі бір тұтастық,бірлестік құратын көптеген құрамдас бөліктер жиынтығы»[99,609б].* Дәл осы анықтаманың негізгі қағидаларын Жүсіп Баласағұнның «Құтты білік» дастанынан көруге болады. Өйткені, кейіпкерлер Күнтуды, (Әділет), Айтолды (Дәулет), Өгдүлміш (Ақыл), Одғұрмыш (Қанағат)− дастанның өзегі ғана емес, бір - бірін толықтырып отыратын кейіпкерлер. Халық пен ел билеуші арасындағы әртүрлі қарым -қатынаста мемлекеттің негізін қалайтын әділетті қоғамның арқауы ізгілік идеясы кейіпкерлердің сұхбаты арқылы беріледі.Сонымен қатар, дастанда түрлі әлеуметтік топ өкілдері мен басқарушыға тән мінез-құлық ережелері, олардың арасындағы қарым-қатынас мәселесі терең баяндалады. Осы бағыттағы ғылыми талдау Жүсіп Баласағұнның басқару туралы ой-пікірлерін жүйелеуге мүмкіндік туғызады. Бұл жүйенің бүгінгі күн талабымен үндесетін *ізгі басқарудағы* мынандай құрамдық компоненттері де айқын көрінеді:

*-мақсаты;*

*-міндеттері;*

*-заңдылықтары;*

*-ұстанымдары;*

*-бағыттары;*

*-қызметтері;*

*-әдіс-тәсілдері.*

Дастанда ел басқару саясатын жүргізуде ақын бекті мынандай үш топқа бөледі:

*Бірі – дана, ғалымдар, зейінділер,*

*Бірі – хатшы, білсін дер кейінгілер.*

*Үшіншісі – ер жүрек батырларың,*

*Жау, бөріге салатын жасындарың.*

*Ойшыл, зерек даналар кеңеседі,*

*Сөйленеді ел мұңы, келешегі* [21,308б].

МұндағыБаласағұнның көздеген *мақсаты –*ізгілікті басқару идеясын негізге ала отырып, халыққа құтты өмір сыйлау, әділетті, ізгілікті қоғам орнату.осы үш түрлі бектің қолында екенін және олардың мемлекет түзудегі қызметін,ел басқарудағы халқына тигізер пайдасын айтады. Сонымен қатар, үш таған, үш тұғыр ұғымы ізгілікті басқарудың қоғамдағы мәнін ашуға негіз болады.

*Үш тағанды нәрсе берік, мызғымас*

*Үш аяғы тұрғанда ұстап, жылжымас!*

*Егер үштің бірі тайса, жетеді,*

*Қалған екеу өзі- ақ ұшып кетеді[21,14б].* Үш тағанды қайда қойсаң да, нық тұрады, егер оның біреуі құласа, қалғаны да құлайды деп, үш тағанның мықты болуын шеберлікпен жеткізеді

«Құтты білік» − ізгі басшы басқарған әділетті қоғамның орнауын, халықтың бақытты болуын ойлаудан туған дастан. Дастанда халық қамын ойлау, халыққа қамқорлық жасау билік иелерінің басты *міндеті* болып саналады. Бұларды ойшыл жоғарыда аталған қоғамның төрт құндылығы арқылы іске асырады, сондықтан негізгі төрт ұстанымға дастанда ерекше мән беріледі. Дастандағы бас кейіпкерлер *әңгімелесу, диалог, ой бөлісу, сұхбат* *әдістері* арқылы өздерінің халыққа құт дарыған, бақытты өмір сыйлаудағы ойларынжеткізіп отырады.

Ізгілікті басқару ісі−әлем кеңістігінің заңдылығы тәріздес. Олай дейтініміз, жер бетіндегі тіршілік аспандағы күннен басталады. Бұл космостық зат жердегі барлық жанға бірдей қарап, өзінің сәулесін бәріне бірдей шашады. Аспандағы күннің әділеттілігі осында. Бүкіл адамзаттың - кедей мен бай да, жас пен кәрі де –бәрі Күн нұрына бірдей бөленеді. Сондықтан табиғаттың бұл *заңдылығы* Жүсіп Баласағұнның ізгілікті басқару жүйесінің негізі болып табылады. Ендеше, ғұламаның дастандағы бас кейіпкерді *Күнтуды* деуі бекер емес. Ол −әділеттіліктің символы, яғни ізгілікті қоғамның негізі. Оның бейнесі арқылы біз ол басқарған мемлекеттің әділеттілігін, әділетті заңмен жүргізілген елдегі бақытты тұрмысты көреміз.Мемлекет түзудегі әділ ел басшысы, әмірші Күнтудының.бейнесі дастанда мынандай өлең жолдарында беріледі Айтолдының Елікке сауалы:

*Ай, Елбасы деді,- Айтолды рахымды,*

*Күнтуды деп неге қойған атыңды ?*

Еліктің Айтолдыға жауабы:

*Дүниенің нұрлы жомарт алыбы,*

*Күнді қара, сөнбейтұғын жарығы.*

*Жарқыраған күнді көр де, көр мені,*

*Күн сөнсе, егер, тіршіліктің өлгені.*

*Туралықпен таймас күші нұрының,*

*Соған ұқсас, менің барша қылығым.*

*Екіншіден, нұрын шашып елге тең,*

*Күн туады жарқыратып жер бетін!* [21,149б]-деуі оның бәріне бірдей нұрын шашатын әділетті, мейірімді басшы екенін білдіреді.

Елік-Күнтуды, яғни Ә*ділет* басқарып отырған қоғамның қажетті элементтері −*дәулет, ақыл, қанағат.* Бұл төртеуі ізгілікті басқарудың *жүйесін* құрайды*.*

*Сонымен, Еліктің ел* басқарудағы ой-пікірі мынандай үш бағытта ашылады. *Біріншісі–Күнтудының уәзір Айтолдымен қарым-қатынасы. Екіншісі–Күнтудының уәзірдің ұлы Өгдүлмішпен қарым-қатынасы. Үшіншісі –Күнтудының уәзірдің туысы Одғұрмышмен қарым-қатынасы*.

Бұл келтірілген үзінділер адамның адами жетілуі мен кісілік кемелденуі адамға ізгілік, қайырымдылық, жақсылық жасау арқылы ғана өзін таныта алатынын, адами жетілудің шыңы ізгілікте екенін дәлелдейді. Елікке қойылған талап –еліне адал болу. Бұл мақсатқа жетіп, міндеттерді орындауда, ғұлама педагогикалық мұрасында патшаның ерекше бейнесін суреттейді. *Бек* деген ұғымды биіктетіп, *құлқы тузу, сөзі шын, мейірімді* бекті даралай түседі.Оған дәлел ретінде үзіндіге назар аударалық:

*Данышпан бек бар еді жаһан басы,*

*Жасады ұзақ, жасарды ғалам жасы.*

*Ол- Күнтуды әлемге аты мәлім*

*Даңқы мәлім, құты мен заты мәлім.*

*Құлқы түзу, жаны мәрт өмірі ұдай,*

*Көзі қарақты, сөзі шын, көңілі бай.*

*Білікті бек, ойы ұшқыр, ғадал еді,*

*Жаманға - өрт, жауына тажал еді.*

*Және жайсаң, мейірімді асқақ ер-ді,*

*Атақ-даңқы күн сайын асқан ер-ді* [21,112б].

Бұл даралаудағы мақсат не? Бек деген кім? Ел басқарушы бектің қандай болғаны жөн? Осы мәселе төңірегіндегі зерттеу нәтижесі дастандағы елбасшысын сипаттайтын төмендегідей бірнеше тәрбие қағидаларын талдауға мүмкіндік берді.

***1-қағида*. *Халқына адал, жайлы бек туралы****:*

Мысалы:

*Жасай алар ізгілік пен ірілік,*

*Заң, ұятты сақтай білер жүгініп!*

*Басшы керек, елін сүйер ер керек,*

*Болмау үшін адамы – құм, жер-кебек*

*Осындай бек - болар халық көсемі,*

*Ұрпағы өссе, тарайды ұрқы көшелі* [21,245б].

Ғұлама ойшыл Жүсіп Баласағұн мемлекеттің ішкі қоғамдық өмірінің қандай болуын жеке тұлғадан бастап, ел басшысының бойындағы білімі мен парасаты, мінез-құлқымен тікелей байланыстырады. Жеке адамның өзін-өзі тәрбиелеуі арқылы кемелдікке жету жолдары жырланады:

*Кімде осы белгілер болса, кемел беделі,*

*Бек деп атап, қолына – ел тізгінін береді.*

*Ондай кісі бек болар, жүректерде жатталар,*

*Оның әрбір ісінен, қалғандары бақ табар.*

*Не дегенін тыңдайық білімді, ойлы кісінің,*

*Сөзі де үлгі басқаға, үлгісі мол ісінің:*

*«Бек білімді, ақылды, адал болсын, ақ болсын.*

*Парасаты, ақылы ізгілерге жақ болсын*! [21,262б]

Келтірілген үзінділерде ғұлама өмірде тек ізгілік арқылы қоғамдағы барлық әлеуметтік мәселелерді саралауға болатынын және бектің сөзі де, ісі де өзгеге үлгі болуын айтады.

*Еліне бек адал болса,жағымды,*

*Барша халық көрер құтың, бағыңды.*

*Өзіңе емес, тіле ізгілік бегіңе,*

*Ізгі болса, пайдалы бек еліңе!*

*Ізгі болса, қара елмен теңелер,*

*Ізгі болса, бегің халқың көгерер!* [21,355б ] Сонымен қатар, ұлы ойшыл өз еңбегінде қоғамдағы басқарушының қызметін оның адамдармен арадағы ізгілікті қарым-қатынастың орнауымен тікелей байланыстырады:

*Ісі түссе, мейірім ет, қарай жүр,*

*Сонда сені бәрі жақын санайды.*

*Екі дүние қызығына қанасың,*

*Даңқың тарап, жақсы атақпен қаласың* [21,453б].

Бұл бәйіттерден Жүсіп Баласағұнның тіршіліктің мәні туралы философиялық көзқарасын, ізгі басшыға тән мейірімділікті, жақсылықты көруге болады. Ендеше, бүгінгі таңдағы басқару тиімділігін арттыру мәселесінде басқару мәдениетінің рөлі зор екендігін айта кеткеніміз жөн. Жақсы мінез-құлық пен ізгілік, адамға құрметпен қарау, басқарушының халқымен жақсы қарым- қатынасы қоғамды тек ізгілікке, жақсылыққа бастайды. Ғұламаның мұндай ізгі бекті елі еш уақытта ұмытпайтынын айтуы тегіннен -тегін емес. Ойшыл қоғамды таптық тұрғыдан жіктеуді қалаған жоқ, ол бектің білімсіздіктен, әділетсіздіктен қоғамды күйретіп, мемлекетті ыдырататының ертеден түсінді. Сондықтан да ол қоғамды жанды денеге үқсатады. Ондағы таптар мен топтар дене мүшелеріне теңелді, олар кейбір жағдайларда кайшылық болғанымен үнемі өкімет адамдарының бақылауымен әрекет етіп отырады. Қарама-қайшылықтың (олардың күресі емес, бірлігі салтанат құруға тиіс болды.

***2- қағида. Ақылды, білімді басшы туралы***

Жүсіп Баласағұнның ойынша, ақылды, білімді, әділетті ел басқарушы әр уақытта халқының қамын ойлайды, дастандағы ақылды, білімді басшы туралы:

*Білімді бек қадірлі құлығымен,*

*Тірлік етті жарасты қылығымен.*

*Құштарланып жүргізді саясатты,*

*Бұл құштарлық жарасар парасатқа* [21,112б],− деуі түркі халықтарының ортақ игілігіне айналған, адамзаттық мәдени мұраның құндылығы болып табылады.Оның ойынша, құттың даруы, бақытты болу байлық пен билікке қатысты емес, адам үшін құт пен бақыттың кепілі– ақыл мен білім.

Ғұлама ақын ақыл мен білімді адамды адастырмайтын шамшыраққа балайды. Ақыл мен білім адамның өмірінде кездесетін қандай да болмасын қиын жағдайлардан дұрыс жол тауып шығатынына күмән келтірмейді. Адам баласының қадір- қасиеті ақылмен, біліммен екендігі баса айтылады. Көркем сөз зергері білімнің пайдасы мен надандықтың кесірі, жомарттық пен сараңдық, ізгілік пен жақсы мінез-құлық туралы құнды пікірлер айтады. Білім мен ақылдың шапағатын ғұлама айта келіп, надандыққа, жауыздыққа қарсы білімді қояды. Білімнің пайдасы мен надандықтың зияны туралы былайша ой түйеді:

*Ақыл шырақ, қара түнді ашатын,*

*Білім жарық, нұрын саған шашатын.*

*Ақылды ұғар,білімділер біледі,*

*Түгел болар білімді,есті тілегі!*

*Білік мәнін біл,не дейді білген ер:*

*Білім білсең, бәле жүрмес іргеден.*

*Кел,ай,надан!Дертке дауа жасағын:*

*Надан білім алса, құты тасады.*

*Күллі ісіңді ақылыңмен баптағын,*

*Уақытыңды біліміңмен сақтағын [21,91б].*

Сонымен бірге ұлы ғұлама кісіні құрметті, абыройлы ететін де оның білімі дейді.Білім – наданның көзін ашады. Білім ─ әділет тірегі. Себебі, әділетті заң, әділетті ел басқарудың өзі тек білімді адамның ғана қолынан келедідейді .

*Қай кез болсын, бұл күнде де,бұрын да*

*Білімдіге тиді билік орын да.*

*Ер кемісі ақылменен жоғалар,*

*Ел бұлғаңы білімменен оңалар.*

*Кісі міні ақылменен күзелер,*

*Халық міні білімменен түзелер.*

*Бұл екеумен тындырмасаң жұмысты,*

*Білімді қой, ал қолыңа қылышты!*

*Ақылды бек – басшысы елдің шырағы,*

*Қылыш жұмсау − білімсіздің қылығы.*

*Ақыл болса, жаһан тұтпақ ерде ерек,*

*Білім болса, ел билемек ерде ерек* [21,97б].

НемесеЖүсіп Баласағұнның:

*Білімді −аз, білімсіздер қаптаған,*

*Ақылсыз − көп, ақылдыны таптаған* [21,95б] *деуі* бүгінгітаңда да толғантып отырған мәселе екендігі даусыз. Білімге молынан сусындаған адам көп нәрседен үміттене алады, өйткені білім– даналық, денсаулық, бақыт көзі – ашықтық дей келе, ғұлама адам білім жолына жас кезден бастап түсуі керек, деген педагогикалық ой түйеді. Педагог ғалым ретінде Баласағұн білімге көп көңіл бөлген, білімге ұмтылған адам даналықтың шыңына шығады дейді. Білімді түпсіз тереңге теңейді. Білімсіздік рухани кемтарлыққа, надандыққа, зұлымдыққа бастайды, тек білім ғана адамды мейірімділікке, кез келген нәрсеге сын көзбен қарауға, ізгілікке бастайды.

Білім мен ақылдың адам баласына тигізер пайдасын көне дәуір ғұламасы осылайша толғайды Ғұлама пікіріне сүйенсек, басқарудағы өркөкіректік, адамдар арасындағы ізгіліктің болмауынан, басшы мінезінің жайсыздығынан, басқарушы парасатының төмендігінен қоғамда әділетсіздік пайда болады. Бұндай наразылық, көңіл толмаушылық қоғамға да, адамға да ешқандай пайда әкелмейді. Сондықтан «Құтты білік» дастанында Жүсіп Баласағұн билік иелерінің бойында кездесетін құлқынның құлы болу, тәкаппарлық сияқты жаман қасиеттен сақтандырады. Бұл ойын *«Ізгі бектің түзу барша жұрты да, Болар ізгі жөн- жосығы, құлқы да!*» [21,154б] - деген жолдардан кездестіреміз. Өмірде кездесетін әртүрлі мәселелерді шешу мен әлеуметтік әділеттілікті ұстап тұрудың басқарушы үшін оңай жүк емес екендігін айта келіп, дидактикалық дастанда Жүсіп Баласағұн елдің ел болуы, ел басшысының ел басқарудағы тәлім-тәрбиесінің негізікісілікте, ізгілікті қасиетте екенін ерекше атайды. Тұлға мәселесін шешуде қарым-қатынастың орны ерекше, олай болса, ұлы ойшыл педагогикалық мұрасында басқару идеясы барлық қоғамдық қатынастың өзгеруіне және әртүрлі топтар мен түрлі деңгейдегі адамдардың бір-бірімен қарым-қатынастарында көрініс табатынын айтады.

Адамдармен ізгі қарым-қатынас нәтижесінде бұра тартушылық, ізгіліктің жаулары− дүниеқоңыздық, сараңдық, екіжүзділік, білімсіздік**.** Адамды дұрыс жолдан тайдыратын, адастыратын жаман қасиеттерді былай топтастырса болады.

***Ізгілікті басқаруға қарсы әрекеттер:***

*Өтірік айту, ашулы сөз, шарапқа құмарту,байлыққа қызығу, билікке құмарту,* *бос сөз, мәнсапқұмарлық.* *байлыққа мас болу, қанағатсыздық, парықсыздық, дүниеқоңыздық, әділетсіздік*, *іштарлық, күншілдік, бақталастық,* *тәртіпсіздік, атақ қуушылық, парақорлық, жемқорлық,* *сараңдық, екіжүзділік.*

Сонымен қатар, «Құтты білік» дастанындағы ізгі басқарушыға тән мынадай *ұстанымдарды* ерекше атауға болады: *қайырымдылық, ізгілік, кісілік, адамгершілік, тиянақтылық, ұстамдылық.* Осыдан шығатын ойды қорытындылайтын болсақ, қайшылықты өмірде кездесетін әртүрлі әлеуметтік мәселелерді шешу мен жүзеге асыруда жаны таза басқарушы ғана кез келген мәселені әділеттілікпен шешеді, яғни «Құтты білік» дастанының әр шумағы− елбасшысының әділ болуын баяндайды. Әділеттілік пен ізгілік ұғымын ұлы ғұлама басқарушының халыққа адал қызмет етуі деп түсіндіреді. *Тура, әділ басшыны құдай сүйеді, оны елі де құрмет тұтады.*

Дастанда сөз өнері, шешендік, ақыл мен білімнің маңызы дәріптеледі. Адам баласының қадір- қасиеті ақылмен, біліммен екендігі баса айтылады.Көркем сөз зергері білімнің пайдасы мен надандықтың кесірі, жомарттық пен сараңдық, ізгілік пен жақсы мінез-құлық туралы ,білім мен ақылдың шапағатын ғұлама айта келіп, надандыққа, жауыздыққа қарсы білімді қояды:

*Ақыл сенің анттасқан нақ жолдасың,*

*Білім, сенген мейірімді қандасың.*

*Наданға жау−білгені мен көргені,*

*Екеуі сор, білмесе одан өңгені.*

*Біліктіге білім күллі тон, асы,*

*Білімсіздің қылығы сұм жолдас.*[21,105б].Ел басқарушының абыройын асқақтататын нәрсе - ізгілікті іс- әрекетінде, шыншылдығында дейді. Бұл айтылған даналық ойдың түйіні *− ақылды білімді адам тәбиелеу*.

***3-қағида. Басқарудың әділетті заңға негізделуі туралы****.*

Құқықтық мемлекетте әділетті билік өркениетті қоғамдық қатынастар жасаудың негізгі құралы болып табылады. Дастаннан түркі еліндегі ел басқару принциптері мен қағидалары туралы мағлұматтар ғана алмаймыз, сонымен қатар, бүгінгі саяси жүйедегі басқаруға қатысты идеяларды да көп кездестіреміз. Әрбір мемлекет үшін әділеттілік пен шындықты, қайырымдылық пен ізгілікті мұрат тұтқан заңның керектігі бүгін де қажетті қағида болып табылады. Бұндай заңдар қоғамдағы әділетсіздікті жойып, ізгілікке бастайды.Сондықтан да қоғамдағы ізгі әрекет, әділетті билік жүргізу басқару ғылымының негізгі мәні болады. Басқарудағы ізгілік мемлекет тізгінін берік ұстауға көмектеседі. Ұлы ғұлама әділетті билік орнаған мемлекетте басшы тек заңдарды орындатушы ғана болмауына терең мән береді. Орындалатын әрбір заңның халықтың мұң- мұқтажын, көкейкесті құндылықтарын шешетін заң болуы дастанда былайша өріледі:

*Заң иесі қара қылды қақ жарғын,*

*Елді жұтар қараниет қан жарғың.*

*Әділ заң құр, ей ,Елбасы, жаңылма,*

*Жаман болса, болмас дүние, бағың да* [21,201б].

Бұл қағида бүгін де өз мән- мағынасын жойған жоқ. Өйткені, байлыққа мас болу, қанағатсыздық, парықсыздық, дүниеқоңыздық, әділетсіздіктің кесірінен қоғам іріп-шіриді және ел басқарушының әділетті болмауынан қоғамда тәртіпсіздік, атақ қуушылық орын алады. Заңды орындауды, әділеттілікті ұмытқан билік иелері халық алдында жауап беруден қалады.Қоғамды өзге адамның берекесін алып, құтын қашыратын –іштарлық, күншілдік, бақталастық жайлайды.Олардың көкейін тек билікке деген шексіз құмарлық билейді.

Адамзаттың саяси өмірі мен ол құрған мемлекеттердің саяси жүйесінің дамуының басым бағыттарының негізі құқықтық мемлекет болудың мәні басқару ісіндегі ізгілікті іс-әрекетке тікелей байланысты болуы:

*Екі әлемде кісілерге керегің,*

*Ізгі қылық, түзу құлық дер едім.*

*Ұят, шындық, ізгі құлық − үшеуі,*

*Қосылғанда құбылаң тең түседі* [21,218б]. Мұнда ел басқарушының абыройын асқақтататын ізгілікті іс шыншылдығында ,қоғамдағы әділеттілік құқықтың қорғалуы екендігін көреміз. Осыған орай белгілі ғалым Н.Келімбетов мынандай ой түйеді:«Шынында да, «Құтты білік» дастаны ислам дәуірінің моральдық-этикалық нормасын бейнелейтін заң іспеттес болды. Ал, бұл заңның орындалуын Жүсіп Баласағұн патшадан да, қарапайым диқаннан да, бек пен әскер басынан да бірдей талап етті» [22,12б].

Ендеше, еліміздегі құқықтық мемлекет қалыптастыруда ұлтымыздың тарихындағы басқару туралы осындай озық ой-пікірлердің қызмет етуі шарт. Себебі, бізге керегі − әділет орнаған мемлекет пен өркениетті даму жолындағы ізгі қоғамдағы бақытты ұрпақ. Iзгiлiктi басқару мәселесi тек заң арқылы жүзеге аса ма? Әлбетте, iзгiлiк жүректен шықса да, заң болып бекидi, қағаз бетiне түсiп, iс жүзiнде ұйымдастырылады. Жүсiп Баласағұнның бұл ретте бiлiмдi қолдап отырғанын көремiз: «бiлiм болса» деп отыр ойшыл. *Бiлiм бар жерде заң болады деген ұғым шындыққа жанасса да, iзгiлiкке негiзделген заңды бiлiмдi адам ғана ашады* дегендi айтып отыр. Яғни, адамның өзi бiлiмдi болу керек, сонда оның бiлiмiнен заң шығады, ондай заң iзгiлiктi насихаттайтын заң болуға тиiс. Сонымен, ел басқарудағы әділетті заңның қажеттілігін мына ұлағатты сөздермен қорытқан жөн: *«Әділдік− құт, құт− құрығы - кішілік. Әділдіктің заты− тұнған кісілік».* Ғұлама мұнда ең басты нәрсе ретінде *адамгершілікті* тереңдеп іздейді.

Мемлекетті басқару ісінде барлық әрекеттің заңға негізделуі керек екенін де Жүсіп Баласағұн айтқан. Мемлекетті басқару ісін жетілдіруде билік иесі заңға сүйенуі шарт. Ісінің алға басуы басшының іскерлігі мен заңды мұқият орындауында дей келе, егер басқарушы халықтың заңды орындауын қалайтын болса, алдымен сол заңды басшының өзі орындауы керек екендігін айтады. Сонымен қатар, Жүсіп Баласағұн мемлекет қабылдаған заңның да мүлтіксіз орындалуында азаматтардың заң алдындағы теңдігінің де бұзылмауын айтады.

Мысалы:

*Бек баянды болсын десең, бектігің,*

*Сен үнемі ісін істе тектінің.*

*Заңды түзе, сұмдық сонда сасады,*

*Құтың өсіп, абыройың асады* [21,200б].

Елдің көңілді болуы, өмірге сенімділікпен қарауы бектің халқына жағдай жасап, заңды бұзбауында дейді. Заңды бұзбай, қызметін заңға байланысты жүргізу идеясы дастанда осылайша әр қырынан танылады. *Бiлiм болса – бектер биiк заңғар-ды, Жақсы атанып, ашар iзгi заңдарды*,- деген жолдарда, кемеңгер ойшыл iзгi заңдар туралы қадап айтады. *«Iзгi заң»* деген ұғымды, әдетте, аз естимiз. Бiздiң санамызда «заң» деген ұғым қаттылықтың, тәртiптiлiктiң бейнесiн елестетедi. Адам – заңнан қорқып, заңға бағынып өмiр сүредi. Заң –биiк ұғым. Ол мемлекеттiң өзiнен жоғары тұрады. Мемлекеттiң өзi заңға бағынады. Осындай қалыпта *«iзгi заң»* деген түсiнiктi қалай ұғуға болады? Мiне, мәселе осында. Яғни, *iзгi заң* ол - әдiлдiгiн, туралығын айтып қана қоймай, сонымен бiрге, iзгiлiктi, адамдықты үгiттейтiн, орнататын заң болмақ. Қорыта келгенде, ғұламаның педагогикалық мұрасы әділетті қоғамдағы ізгіліктің жаршысы десек болады және қазіргі Қазақстанның билік жүйесін демократияландырудағы ықпалын анықтау үшін де қажет.ХХІ ғасырдың көкейкесті мәселесі тоғысқан кеңістігінде құқықтық мемлекет қалыптастырудағыдемократияландырудың негізі әділетті билік – шенеуіктер тарапынан орын алатын парақорлықты, жемқорлықты жою,болып табылады.

***4-қағида. Басқарушының бойындағы адалдық, адамгершілік қасиеттер туралы.***

Дастан бәйіттерінде басқарушының бойындағы *кішіпейілділік, мейірімділік, еңбексүйгіштік, ұстамдылық* сияқты адалдық қасиеттер жиі айтылады. Мұндағы елбасы бейнесі былайша көрінеді:

*Халыққа алып ұлдар керек саспайтын,*

*Ұлы істерде ұлы жорық бастайтын.*

*Халыққа ұлы ерлер керек , қаһарлы,*

*Саспай шығар өрт алса ,да жаһанды.* [21,245б ].

Ел басқару ісіндегі басқарушының *бақытқа жету жолы* адамгершіліктен, қайырымдылықтан, білімділіктен, әділеттілік пен ізгіліктен бастау алатындығы, әділдік, жақсылық сияқты гумандық *принциптерімен* қатар басқару ісінде ақылдылық, сабырлылық, сақтық, батылдылық қағидасы айшықталады. Ізгі елбасшыны сипаттайтын тағы да бір ерекше қасиет−оның *ақылды* болуы. Осыған байланысты зерттеуші ғалым А.Егеубай: «Қандай басшы, қандай батыр жаҺангер болмақ керектігі бүтін тұлға бітімімен, мінез-құлық, ақыл-парасатымен аңғарылады»,−дейді [21,57б].

Қанағаттанарлықтай елбасының бейнесін көрсете отырып, Жүсіп Баласағұн оған Құдай жаратқан деген сипаттама береді. Билікті Құдайдың жаратуы ерте және орта ғасырдың түркі ескерткіштерінің бәрінде кездеседі. Тәңірге «Көкке» берген антты бұзу ауыр қылмыс деп есептеген. Жүсіп Баласағұн Тәңір кімге басқару ісін берсе, сол адамға ақыл-парасат, сезімталдық және ізгі ниетті қоса береді.

*Атасы бек болса, ұлы да бек болар.*

*Ұлы бек боп туса, асыл тек солар [21,215б].*

Яғни, мұның барлығы түркілер мемлекетінің бірлігін нығайту мен күш- қуатын сақтау, бабалар өсиетін қастерлеу, алауыздыққа жол бермеуге ұласады. Рухани құндылықтарды бағалаудың бiрден-бiр көзі имандылықты насихаттау болып табылады. Халық пен билік татулығы да дастанда тамаша көрініс тапқан. Бұл бағытта Баласағұнның ой-пікірі әкімдерді сипаттаумен ерекшеленеді. Әкiмдер –халықпен тығыз жұмыс жасайтын, тығыз қарым-қатынаста болатын ел билiгiнiң сенiмдi өкiлдерi. Олардың айтқандары− халық үшiн заң. Бiрақ халық та олардың сөздерiне бас шұлғи бермей, өз ойын айтуға құқылы, бұл−iзгiлiктi қоғамға тән үрдiс. Яғни, екi жақтың келiсiмi негiзiнде, мәмiлеге келу. Дәл осы жағдайды қалтқысыз суреттейтiн*: «Әкiмнiң ақысы болса, қараның хақысы бар»* деген сөзi бар. Бұл жерде әкiмнiң де, қараның да сөзi бiрдей болуын қалаған ойшылдың кемеңгерлiгiн аңғарып отырмыз. Бабамыздың осы тақылеттес, яғни әкiмдерге қаратып айтқан ұлағатты ойлары: «Ессiз әмiр ел бұзар», «Көп ойнаған (құмарпаз) болған әкiм елiн жеп бiтiредi», «Қылыш қан төксе, иесi ел билейдi» дегенге саяды. Әкiм-қаралардың зерделi болуы да керек. Себебi, халықты басқарып әкету әкiмнен көп нәрсенi талап етедi.

*Сонымен, ғұламаның педагогикалық мұрасындағы басқарудың негізі әділеттік пен ақылдылық, адамгершілік ізгілікпен жалғасады.*

***5-қағида .Басқару ісіндегі ізгі бектің бейнесі.***

Ағартушы өмірде ізгілік арқылы қоғамдағы барлық әлеуметтік мәселелерді саралауға болатынын айтады. Адамға пайдалы әрекет жасау арқылы қоғамды түзеуге шақырады. Тіпті дастанда ел билеуші бектің сыртқы келбетіне де үлкен мән береді:

*Жүзі нұрлы, сөзі шырын, жаны асыл,*

*Бұл пішінге құлқы тұрса, жарасып.*

*Бек шырайлы, сақал шашы басылған*

*Орта бойлы, болсын мәшһүр, асыл жан.*

*Бек көрікті болсын, жауы күйінсін,*

*Орта бойлы, болсын көзің сүйінсін*[21,255б]. Бұл туралы зерттеуші ғалым А.Егеубай былай дейді:«Жүсіп Баласағұнның бұл кітабы арқылы қарахандар дәуіріне барлау жасап, тарихи-этнографиялық, ақлиқаттық-эстетикалық, тіл ерекшеліктеріне қатысты орамдарға байланысты құнды пайымдаулар түйіндеп, пікір қорытуға болады. Шығармада ел басқарудың, экономиканы, әлеуметтік-тұрмыстық ахуалды, әскери істі ұйымдастырудың, шаруашылықты, тағы басқа да мемлекеттің әл-ауқатын жақсартудың ерекшеліктері суреткерлік-философиялық тілмен баяндалады. Сол заманғы ғылым мен мәдениеттің жетістіктері де аңғарылып отырады. Дастан көне түрік өркениетінің мәуесі болғанымен жалпыадамзаттық, адамгершілік-имандылық мұраттарды терең толғап, күллі адам баласына тән ізгі қасиеттерді ұлағат етіп ұсынады» [21,9б]. Жүсiп Баласағұн да қатал қара күшке қарсы ақыл мен парасатты қойған. Әдiлдiк пен ақыл билеген бақытты өмiр, молшылыққа кенелген тұрмысты аңсаған. Халқымыздың «Тура биде туған жоқ, туғанды биде иман жоқ» деуi Баласағұн ойларымен сабақтасып, өмiр шындығын көз алдыңа әкеледi. Бұдан түйетiн ой, адамзаттың құлқын түзетудi көксеген ойшылдар ел басқарудағы мемлекет қайраткерлерiн әдiлет ұғымына ерекше мән беруге үндейдi. Жүсiп Баласағұн: «Ел патшаны сақтап, құлқын түзетсiн, патша елдiң жанын-тәнiн күзетсiн!» –дейдi. Демек, ел билеген басшы алдымен құлқын түзетсе, тура жолдан таймай, әдiлдiктi ту етiп ұстаса, елдiң де құты молая түсер едi.

«Құтты білік» дастанындағы ізгілікті басқару жүйесінің келесі сатысы –*дәулет*, яғни елге құт қонсын деген тілекті Айтолды бейнесі арқылы табамыз.

Құт- береке, бақ сипатындағы кейіпкердің Айтолды аталуында үлкен мән бар.Айтолдымен алғаш жолыққанда өзінің дүниеге ақиқат нұрын бірдей түсіретін әділетті де, мейірімді екендігін, тұрақтылығын, ақ жол, әділ заңды ұстанатындығын айғақтап, өзінің атын күнге балап, Күнтуды қойғандығын түсіндіріп, дәулеттің есімі неге Айтолды екендігін сұрайды.

*Айтолды айтты: - Дана кісі, атымды,*

*Қойған екен Айға меңзеп затымды.*

*Ай туғанда кіп-кішкентай болады,*

*Күннен күнге көтеріліп толады.*

*Ай толғандай, көзі ашылар әлемнің,*

*Жүзі жайнар жаһандағы ір елдің.*

*Толған ай да, қарасаңыз шетінен,*

*Бозаң тартып, ажары азып кетілер.*

*Нұры сөніп, семіп мүлде жоғалар,*

*Қайта туып, қайта толар, оңалар.*

*Мен де айдай жаңаланып тұрамын,*

*Бірде бармын, бірде жұмбақ тұрағым.*[21,142б]Бұдан дәулеттің құбылмалылығын, уақытша екенін пайымдаймыз.

*Құтқа иланба, ізгілік қып жүргейсің:*

*Бүгін мұнда ол, ертең – онда, білгейсің!*

*Құт иесі! Қуанба құр, сорың ең-*

*Келген бақыт , қайтар келген жолымен!.*

*Құт иесі! Ізгі дәулет құтпенен,*

*Тұрам десең, тұрғын ізгілікпенен!-деп,*

*Өгдүлміш* бейнесі арқылы ақыл-парасаттың қоғамдағы рөлін бейнелейді

Тақтың мәңгілік болмайтынын айта отырып, ол шенеуніктер халықты әділеттілікке, ізгілікке шақыруы үшін ел билеуші өзі пайдакүнемдіктен, жемқорлықтан аулақ болуын айта отырып, ұлы ғұлама «Құтты білік» дастанында адам баласын адамгершілік пен ізгілікке, ақылдылыққа үндейді, рухани тазалыққа шақырады. Адам баласының бүкіл ғұмырының мәнділігі ақыл мен парасатқа байланысты. Себебі, ақыл мен парасаттың кемдігінен қоғамда әртүрлі өкінішті жағдайлар орын алады. Сонымен қатар, ол ел билеуші мемлекет қызметіндегі адам үшін ең басты кемшілік – парақорлық дейді. Парақорлық белең алған заманда елдің әл - ауқаты көтерілмейтінін, мемлекет қызметінің өз дәрежесінде орындалуы керек екенін баса айтады.

Жүсіп Баласағұн ел басқарған әкімдерді сол кезде хан сарайында кең тараған жаман қылықтардан сақтандыра отырып,адамгершілікті, адалдықты, адамды сүюді жырлайды.

*Бек дегенің білікпенен берік тұр,*

*Білік кетсе, бек қалады желік құр.*

*Халыққа жақ, көңілі – тоқ, көзі тоқ*

*Ойы – терең, тілі – майда, сөзі – шоқ.[21,115б]*

Өзі өмір сүрген заманның кемшілігін сынай келіп, мінсіз қоғам қағидалары және өмір мәні туралы ой топшылайды:

*Ой сырына тек ақылды қанады,*

*Білім сатса, тек білімді алады.*

*Білім құнын біліктілер біледі,*

*Ақыл мәнін білікті ұғып жүреді.*

*Қайдан білсін надан білім бағасын,*

*Қайда болсын, білімді алар* [21,117б]дей келіп, өмірдегі білімнің пайдасы мен надандықтың зияны туралы құнды ойлар айтады.

*Кімнің бағы асса, игеріп ел ішін,*

*Кілең ізгі заң жасасын ел үшін,*

*Кімнің қолы ұзын болса жұртына,*

*Түзу, сынық болсын қылық, құлқы да!*

*Кімнің сөзі болса өтімді еліне,*

*Тілі шырын, болсын жылы өңі де.*

*Опасыз бақ желпінтеді, бұзады,*

*Тиянақсыз – тозады һәм озады* [21,122б] адам бойындағы ең жақсы қасиет ізгілік екенін осы жыр жолдары арқылы дәріптейді.Елді басқарушы тұлғаның қадір-қасиеті оның халқына тигізер шарапаты және жақсы іс-әрекетімен ғана көрінеді деген ізгі ой айтады. Ол ақыл, парасат, ізгілік, ынсап пен имандылық, мейірімділікті ел билеушіге керекті ең асыл қасиеттер деп санайды. Бұл туралы зерттеуші ғалым Н.Келімбетов былай дейді: «Жүсіп Баласағұн ел басқарған патшадан бастап, аспазға дейінгі барлық хан сарайы қызметкерлерінің түр-сипаты, мінез-құлқы,ақыл-парасаты, міндеттері, жауапкершілігі қандай болу керектігін жеке-жеке баяндап шығады. Ақын әңгімені әмірші-патшаның өзінен бастайды. Ел-жұртты басқаратын адам– ақыл-парасаты ұшан-теңіз, ниеті түзу, сөзі шырын, өнер мен білімге жетік, қолы ашық, пейілі кең, кек сақтамайтын болуы шарт.

Жүсіп Баласағұн ел басқаратын әміршіге, бекке, мейлінше, жоғары талаптар қояды,бүкіл елге билік жүргізетін адам ақыл-парасаты мол, білімі терең, өнер мен білімді жоғары бағалайтын, кішіпейіл, ақкөңіл, жомарт, қарапайым халықтың қамын ойлайтын, «көзі–тоқ», «сөзі- шоқ», «тілі майда» жан болуы тиіс. Сонда ғана мемлекет гүлденіп, қазынасы алтын-күміске толады, халқы бақытты болады деген пікірді айтады» [4,198б].

Жүсіп Баласағұн−ақылдылықты, парасаттылықты, барға қанағат етуді, имандылықты ізгілікті үлгі тұтқан адам. Адамға керек қанағат, ынсапты *Одғұрмыш* бейнесі арқылы баяндалады. Қанағат - Одғұрмыш, керісінше, бұл өмірден оқшаулануды, тақуалықты, құдаймен қауышуды уағыздайды. Автордың сопылыққа жақындығы осыдан көрінеді. Өйткені, ол бір жағынан көшпелі қарахан бектерінің көзқарасын білдіре отырып, отырықшы халық арасындағы өз мұраттарын жүзеге асыру үшін қажет жалпы мұсылмандық қатаң шарттарды да уағыздады, екінші жағынан, қоғамның әлеуметтік және құлықтық кеселін, ақауын сынға алатын сопылыққа ден қойды.

Байлық кімде – билік сонда. Құдірет те сол, білек те сол. Үлкенге құрмет, кішіге ізет секілді күнделікті тұрмыс әдебінен бастап, елдік деңгейдегі, мемлекеттік дәрежедегі моральдық қарым-қатынас әдебіне дейін баяндалатын «Құтты біліктегі» ойдың түйіні жомарттық**.** Ғұламаның ерекше көңіл аударатыны −*жүрек*

Мiне, бұл мәселе туралы ойшыл бабамыздың:

*Әлем билеу үшiн зерде – тiрек қой,*

*Ел билеуге керек – ақыл, жүрек, ой, -* деуi сондықтан болар.

Жүректегі тыныштық мемлекетке де тыныштық әкеледі. Жүректі басқаратын мүмкіндік –мемлекетті басқаратын мүмкіндік. Мемлекетті басқару жүректің халіне байланысты, елдегі тыныштық та жүректің күй-жайына байланысты. Адамдардың жүрегі тынышталғанда, олардың аузынан ұстамды сөздер шығады, олар істерін тыңғылықты атқарады.

*Ақыл, жүрек, ой-* бір-бірімен байланысты бұл үш ұғым ізгілікті басшыға тән болып келеді*.* Ізгіліктің тұрақтылығын қамтамасыз ету үшін білімді адастырмас нәрсе, ол-жүрек. Осыдан шығатын қорытынды: адамның жан дүниесін байытатын ақыл мен білім болса, оны бағыттайтын күш жүрек.*Ақыл, білім және жүрек*-ізгілік өзегі осы үш құнды асыл күштен құралған. Ел билеуге керек – ақыл, жүрек, ой, - деуi сондықтан болар. «Ізгі жүрек ізгілікке бұлқынар, Асыл текті тазалыққа ынтазар»

*Билей алсаң, ақыл ,білім, жүректі.*

*Орындадым де қасиетті тілекті* [21,592б]. Қазiргi әлемдiк жүйеде зерделi басшылар аз. Көбiсi туындаған мәселенi қару жұмсау арқылы, пышақ сермеп, қылыш сiлтеу арқылы шешiп тастағысы келiп тұрады. Бұл саналылықтың, зерделiліктiң көрiнiсi емес. Ол жерде iзгiлiктiң иiсi де сезiлмейдi. Iзгiлiктi басқарудың формасы зерделiлiкке негiзделуi керек.

«Құтты білік» дастанындағы *мінсіз қоғам идеясын және* қоғамды ізгі басқару мәселесінде адам мінезін, болмысын терең сезіне толғануы Жүсіп Баласағұн философиясының қазіргі таңдағы басқару мәселесінде ғылыми танымымызды кеңейтіп, ізгілікті басқарудың негіздеріне рухани бастау болмақ. Мемлекетті, халықтың тұрмысын жақсартудағы ізгілікті көзқарасының бүгінгі өркениетті қоғаммен сабақтастығы «Құтты білік» дастанының халықтық тәлім- тәрбиедегі тағлымды шығарма екендігіне дәлел.

Баласағұн үлкен демократ ретінде танылды. Оның халық билігінің күрделі диалектикасына негізделген ойлары бүгінгі күні үлкен мәнге ие болды. Әркімнің көкейіне қонатын ой - демократиялы, ал жекеленген адамдар ұстанған мұрат -мақсат демократиялық емес, Жүсіп Баласағұнның «Құтты білік» дастаны туралы: «Бұл – қазақ даласындағы елдік құру,ел басқару дәстүрінің тарихи өзегі сынды жазба мұра. Сюжет бойынша Дәулет қайтып, Қанағат дүние салғаннан кейін Әділет хан мен уәзір Ақыл екеуі дәулет пен қанағатты жоқтап, солардың орнын толтыру, елді көктетеу, түркі жұртын өсіру жолын іздейді. Мемлекеттің құты – білім-білік біліп, тіл, діл мен дінді берік ұстау, ағайынның бірлігі, ержүректік, ақылдылық екендігін түсіндіреді»,- дейді зерттеуші ғалым А. Егеубай [21,5б]. Сондықтан тәрбие мәселесінде адам бойында, ең әуелі ізгілік қасиет қалыптасуы керек. «Құтты біліктегі» төрт кейіпкер де ұлылық пен парасаттылықты сақтай отырып, өмірдің жалғандығын, құттың құбылмалылығын айта отырып, адам үшін ең керегі ізгі қасиет екендігін паш етеді. Қорыта келгенде, ғұламаның педагогикалық мұрасы әділетті қоғамдағы ізгіліктің жаршысы десек болады және қазіргі Қазақстанның билік жүйесін демократияландырудағы ықпалын анықтау үшін де қажет.Түркі халықтарының рухани өзегі болған ұлы мұра .Дастанның негізгі идеясы – ел басқару ісінің қыр-сырын білу, ел басқарудағы әділеттіліктің болуы және ел мүддесін ойлайтын адал басшының бейнесін көрсету арқылы құт дарыған, ізгілікті қоғам орнату*.*

Халқымыздың мемлекеттілік идеясы, құқықтық мемлекет, тәуелсіздікті мұрат ету идеясын бүгінгі күні жүзеге асыру еліміздің қазіргі даму кезеңіндегі ойымен ұштасуымен ерекшеленеді. Нарықтық экономикада болатын әлеуметтік әділетсіздікті, жікшілдікті тежеуге қажетті фактор − құқықтық мемлекет. Қазақстанның экономикалық өсу дәрежесінде әлеуметтік- мәдени қоғамды қалыптастырудың ортақ міндеті − құқықтық мемлекет құру.Осыған байланысты еліміздің дамыған елдер қатарынан көрінуінде, талғамы биік, жаңа заман адамын қалыптастыруда басқару мәселесінің рөлі зор.

Ғасырлар бойы халқымыздың қанына сіңген имандылық қағидалары: адамдар арасындағы ізгілік, қайырымдылық, адалдық, әділдік қарым-қатынасы негізінде жас ұрпақты тәрбиелеудің сыры тереңде жатыр.

Қоғамның жаңаруы, еліміздегі саяси жүйенің тұрақтылығы демократияның орнауына тікелей байланысты. Қазақстан Республикасы әлеуметтік-экономикалық модернизация мен билік жүйесін демократияландыру кезеңінде еліміздегі құқықтық мемлекет қалыптастыру мен басқарудың тиімділігін арттыру бағытында билік жүйесінде жаңа бетбұрыс жасаудың өзіндік ерекшелігі бар. Себебі, билік жүйесін демократиялық жолмен дамыту мәселесі қазіргі таңда қоғамда көкейкесті сипат алып отыр. Бұл туралы Елбасы Н.Ә.Назарбаев жолдауында: « Біздің бұрынғыдан да қуатты серпінмен алға басуымыз үшін барлық негіз бар, біз мұндай тарихи мүмкіндікті уысымыздан шығармайтын боламыз. Сол үшін де Қазақстанды жеделдете әрі жан-жақты жаңарту жолы таңдап алынды. Бұл біздің бұдан былайғы жылжуымыздың бірден- бір дұрыс бағыты», − деген пікірін айтады [1]. Құқықтық мемлекет болуда азаматтардың қоғамымызды жаңартуда жұмыла қызмет етуге қабілетті болуы, адамның білімі мен рухани жан- дүниесінің дамуы өркениетті адамзат қоғамы үшін үлкен парыз. Қазақ халқының ұлттық педагогикасының тамыры сонау ерте ғасырларда жатқандығы күннен күнге айқындала түсуде. Ұрпақтан- ұрпаққа берілген құқықтық мемлекет құру туралы тағлымды ойлар, бабаларымыздың өмір тәжірибесінен алған асыл ой-қазыналары қазақ педагогикасының тарихын дамытуда үлкен септігін тигізуде.

Гумандық қасиеттердің түп тамыры – адамгершілік.Мінез-құлықты жақсарту – кішіпейіл болу-бұлар жомарттықтың көрінісі. Адам бойындағы асыл қасиеттердің ең бастысы − жомарттық. Жомарттық пен сараңдық. Кішіпейілділік пен тәкаппарлық бұлар бір-біріне кереғар ұғымды білдіреді.

*Жүрек болмаса, жүректің тазалығы мен ізгілігінде.*

*Жүрек қорықса, ақтығыңа жоқ күмән!*

*Бегің қорықпай, кейде қорқып тұрады ел,*

*Бегің онда қорқақ болды ұға бер, дейді* [21,37б].

Ізгі жүрек – адам іс-әрекетінің демеушісі ғана емес, адамдықтың белгісі.

Ізгі сөз адамға жылылық береді. Ізгіліктің тұрақтылығын қамтамасыз ету үшін білімді адастырмайтын да ,ол-жүрек. «Ізгі жүрек ізгілікке бұлқынар, Асыл текті тазалыққа ынтазар». Адамның жан дүниесін байытатын ақыл мен білім болса, оны бағыттайтын күш жүрек.Ізгілік кепілі – жүректің ізгілігінде**.** Ол – ақыл, білім және жүрек. Ізгілік өзегі осы үш құнды асыл күштен құралған.

*Билей алсаң, ақыл ,білім, жүректі.*

*Орындадым де қасиетті тілекті* [21,592б].

Төмендегі кестеде көрсетілгендей ізгілікті басқарудың мәнін былайша жүйелеуге болады:

Ал Жүсіп Баласағұнныңпедагогикалық мұрасындағы басқарудың негізі ізгілікті қоғам орнатудағы ізгілікті басқару қағидасы төмендегідей:

**Ізгілікті басқару қағидасы**

*Имандылық, жүзі игі жан тектілік, парасаттылық, білімділік*

*әділдік, әділ заң, қанағат, ынсап .*

*ізгі жүрек, тіл өнері, ізгі сөз, ізгі ниет*

*оқу-білім, даналық,*

*ел басқару өнері*

**Ізгілікті басқаруға қарсы әрекет :**

*өтірік айту, ашулы сөз ,шарапқа құмарту*

*байлық, билікке құмарту ,бос сөз, мәнсапқұмарлық*

*жарамсақтану.*

Адам бойындағы мінез құлықтың өзгеруінің негізгі себебін нақты бейнелеуі ,әсіресе, жауанмәртілік жөніндегі тұжырымдарының рухани құндылығы бар. Жауанмәртілік ізгі, нұрлы ақыл дегенді білдіреді. Әділеттілік кісіні ізгілікпен табыстырады.Жүсіп Баласағұндағы ізгілікті, мерейін үстем етуі Абай өлеңдерінде жлғасын табады. Бұл қағидалары ұлы Абайдың он жетінші , он сегізінші Қарасөзімен рухани жалғастықты көрсетеді.Бұл туралы келесі тарауда талдау жасалады.

Ізгіліктің жаулары: дүниеқоңыздық, сараңдық, екіжүзділік, білімсіздік**.** Жүрек өнері ізгілікте. Жомарттық, пен сараңдық. Кішіпейілділік пен тәкаппарлық. Мінез-құлықты жақсарту ,кішіпейл болу−бұлар жомарттықтың бір көрінісі. Жұғымсыз сырт келбетке ізгілік тұрақтамайды. Кімнің жан-дүниесі іште жетілмесе, оның жүрегі тыныштықтан арылар. Өзінің сырт келбетіңді келістір, өзінде ізгілікті тәрбиеле, сонда өзің-ақ барлық заттардың арқауын ұғынарсың. Мұндай жағдайда ақыл өздігінен келеді де шексіз болып қалады.

Жүректегі тыныштық мемлекетке де тыныштық әкеледі. Жүректі басқаратын мүмкіндік – мемлекетті басқаратын мүмкіндік. Мемлекетті басқару жүректің халіне байланысты, елдегі тыныштыққа жүректердің күй-жайына байланысты. Адамдардың жүрегі тынышталғанда, олардың аузынан ұстамды сөздер шығады, олар істерін тыңғылықта жүргізеді.Сонымен істер табысты болса, онда халық көнгіш, сабырлы болып келеді.

Мақтау сөз күтпей-ақ, ізгі іспен шұғылдан. Рухсыздық рухани жұтаңдық орын алған жерде адамдардың бір біріне деген қарым қатынасында неқұрайдылық, жалтаңдық орын алады.Мұның зияны айналасындағыларға тиеді.Жүректің ерекшелігі сол, ол өзінен-өзі толады, қанағат табады, өзінен - өзі дамиды және жетіледі. Қайғы мен сауық-сайранда, шаттық пен ашу-ызада, құмарлық пен ашқарақтықта жойылады.Ойымызды қорытындылай келе, Жүсіп Баласағұнның педагогикалық мұрасындағы басқарудың өзегі: *ізгі ой, ізгі жүрек, ізгі ниет, ізгі көңіл, ізгі тіл,ізгі тірлік, ақыл , білім.екеніне* көз жеткізуге болады.

Бүгінгі таңда жас ұрпақты өз халқының тарихын, тегін салт-дәстүрін, тілін білетін, жалпыадамзаттық мәдениетті терең түсінетін шығармашыл тұлға етіп тәрбиелеу – өмір талабы, қоғам қажеттілігі.

ҚР Президенті Н.Ә.Назарбаев: «Біз барлық мүмкіндіктерді жұмылдырып, қоғамымыздың ендігі жерде рухани түлеуіне, оның мәдениетін көтеруге, тарихын және мұрасын қалпына келтіруге, оны өркениет дамуынан кенже қалдырмауға ұмтылып отырмыз. Бұл өзімізді танудың әрі тәрбиелеудің, ең бастысы, жас ұрпақтың бойына шынайы отаншылдық сезім дарытудың жолы»,−деуі, бүгінгі таңда қазақ халқының өзіне тән қайталанбас педагогикалық мәдени мұраларын, соның ішінде оның бастау көзі болып табылатын түркі жазба мұраларындағы тәлім-тәрбиелік қағидаларды зерттеудің ғылыми - теориялық маңызы зор екендігін көрсетеді [1].

Рухани адамгершілікті, имандылық пен парасаттылықты дәріптейтін Жүсіп Баласағұнның «Құтты білік» дастаны – сөз асылы ғана емес, күні бүгінге дейін жас ұрпақ тәрбиесіне өзіндік қосар үлесі көп тәрбиенің бастау бұлағы. Адамзатты тура да әділ жолға сілтейді, тәрбиелі, өнегелі болуды үндейді. Бұл ретте А.Айтбаевабылай дейді: «Қазақ халқының философиялық ой-пікірін дамытуда үлес қосқан, халық дүниетанымын барынша ашық бере білген ойшылдардың қатарына Жүсіп. Баласағұнды жатқызуға болады. Жалпыға маңыздылығымен және шындыққа негізделген ғылыми еңбегінің айқындығымен, суреткерлік шабытпен ішкі арпалысын бір бойына сыйғыза білген терең ой, қуатты қисын мен құнды пікір түйіндеген»[104,4б].

Бүгінгі таңда қоғамның дамуындағы басқару процесін ұйымдастыру мен жүзеге асыруда ұрпақ тәрбиесіндегі парасатты билік пен ізгілікті өмірдің ғылыми негіздері терең баяндалатын түркі әлемінің ұлы ойшылы Жүсіп Баласағұнның педагогикалық мұрасындағы ізгілікті басқарудың негізі – адамды сүю, адамға құрметпен қарау. Сондай ақ, Жүсіп Баласағұнның педагогикалық мұрасындағы басқарудың өзегі:

*Мақтамайын қалай ізгі кісіні,*

*Сүйсінбейін қалай ізгі ісіне?*

*Ақылдылық асыл ізгі жандардың,*

*Кішілікте кісілік бар, аңғарғын* [21;159б].

ізгіліктің адам үшін құнды ұғым екенін, білдірсе керек. Сонымен қатар, Жүсіп Баласағұнның дүниетанымында адамзаттық құндылық ізгілік идеясының педагогикалық, психологиялық негізі жатыр. Педагогикалық тұрғыдан қарастыратын болсақ, ізгілік− адамдар арасындағы қарым-қатынастың сүйіспеншілікке негізделуі, адамның ар-намысын, парасатын, кісілігін құрметтеуді білдіреді. Жүсіп Баласағұнның педагогикалық мұрасынан халықтық педагогиканың ізгілікті басқарудағы рухани-эстетикалық қазынасының биік мақсаттарын көреміз. Сондықтан «Құтты білік» − халықтың құты, ырысы болған ілім. Жеке тұлғаны тәрбиелеуде негізгі бағыт ретіндегі ұстанымдары басқару мәселесінде гумандық сипатқа ие.

XIXғасырдың екінші жартысындағы ағартушы- педагогтардың мұралaрындағы ағартушылық идеяларының ерекшелігіне тоқталсақ, Ыбырай, Абай, Шәкәрiм мұралары адамды қалыптастыру мен ізгілікке тәрбиелеудегі құнды педагогикалық мұра болып табылады. Ғұлама – ойшыл, педагог – ағартушылардың қайталанбас мұрасы халқына өшпес құндылық болып табылады. Сондықтан оларды бүгінгі таңда зерттеп, зерделеп болашақ ұрпаққа жеткізу ұлттық тәрбие үрдісінің басты міндеті болып отыр.

Дастанда көтерілген бақытты қоғам орнатудағы әрбір адамның ізгі болуы – адамның мінез-құлқында, оның қоғамдағы орны жайлы ізгілікке, имандылыққа тәрбиелейтін-педагогикалық ой-пікірлерлермен үндестігін талдаудың мәні зор .Бұл үндестік XIX ғасырдың ғұлама ағартушыларының еңбектерінде гуманизм (ізгілік, рахымшылық, мейірімділік), адамгершілік, еңбекке тәрбиелеу, ұжымдылық, елін, жерін, туған халқын сүю идеяларын арқау етіп, елінің болашағын ойлауда көрініс тапты.Әсiресе, XIX ғасырдың. екiншi жартысында бұл ұғымдаp Ыбырай, Абай, Шәкәрiм мұраларында ерекше насихатталады.

Жүсіп Баласағұн – Х-ХІ ғасырдағы ұлы ұстаз болса, Абай – ХІХ-ХХ ғасырлардағы қазақ халқының биік шыңы.

Абай туралы зерттеулерде: «Біраз сөз қазақтың түбі қайдан шыққаны туралы» деген тарихи мақаласында қазақ халқының шыққан тегін сөз еткенде Баласағұн дастанының мазмұнымен жете таныс болғаны, «сарт» деген сөздің этимологиясы мен этнонимдік тарихын іздестіру үстінде «Құтадғу біліктен» нақтылы дерек көздерін қарастырғаны айқын байқалады», деген дерек келтіріледі [105,143б]. Абай шығармаларындағы адамдық, ұлттық адамгершілік, ізгілік қасиетті ұрпақ бойына сіңіру, еліміздің ұлттық жетістіктері мен бай мұраларын дәріптеуде күн өткен сайын өзектілігі арта түсуде. Демократиялы ел атануда ұрпақ тәрбиесінің жауаптылығын арттыруда еліміздің жаңа адамын қалыптастыру жолында ізгілікке тәрбиелеуде оған керекті асыл сөзді Абай мұрасынан табамыз. Адам тұлғасын қалыптастырудағы ізгілікті басқаруға негіз болатын ұлы Абайдың ғибратты сөздері мен Ортағасырлық ғұлама Жүсіп Баласағұнның «Құтты білік» дастанындағы көптеген ұқсастықты үндестікті, сабақтастықты аңғарамыз. Ұлы Абайдың:«Адамның адамшылығы - ақыл, ғылым, жақсы ата-ана, ұстаз, жақсы құрбыдан болады», − деуі немесе ел берекесін кетірер билеушілерді «Бас басына би болған өңшең қиқым», −деп, қынжыла жырлауы да сол кездің көрінісі ғана емес, бүгінгі күні де қоғамдағы келеңсіздік екеніне айқын куә боламыз. Абай тағлымы −өзі өмір сүрген кездегі ғана емес, уақыт өткен сайын қоғамдық ой -санаға ықпалы арта түсіп, дамитын асыл мұра. Абайдың барлық шығармасы− ақыл мен тәрбие. Жас ұрпақты жан -жақты тәрбиелеуде оның психологиялық жас ерекшілігіндегі өзгеріс туралы он тоғызыншы қара сөзінде:

*«Адам ата-анадан туғанда есті болмайды: естіп, көріп, ұстап, татып ескерсе, дүниедегі жақсы-жаманды таниды-дағы ,сондайдан білгені, көргені көп болған адам білімді болады. Естілердің айтқан сөздерін ескеріп жүрген кісі есті болады.Әрбір естілік жеке өзі іске жарамайды.Сол естілерден естіп білген жақсы еәрселерін ескерсе, жаман дегеннен сақтанса, сонда іске жарайды, соны адам десе болады»,* -дейді Абай.

Баласағұн былайша жырлайды:

*Зорлық қылма,*

*Араласпа арамға.*

*Қанын төкпе,*

*Кек сақтама адамға.*

*Шарап ішпе,*

*Алыс жүргін бүліктен*

*Бұзады олар бектігіңді күдіктен*[21;199б].

Жүсіп Баласағұн дастанындағы ағартушылық идея мен ұлы Абай өлеңдері мен қарасөздеріндегі философиялық үндестік мынада:Абай да құттың кілтін бір түйінге тірейді. Ол – адамның өзі. Ниет-құлқы, білімі, еңбегі, адалдығы. Арсыз, надан, жалқауларға жаны күйген Абай да Баласағұндай тығырықтан жол іздеп, құтты қоғам, ізгілікті өмір жолын аңсайды. Баласағұн мен Абай арасындағы үндестік рухани үндестік. Абай да Жүсіп Баласағұн да халықтың рухани әлемін түзетуші, ой-санасына білім, ғылым, ақыл, әділдікті мұрат етуші ретінде танылады . Бұған қос ғұламаның қоғам, адам, ел жөніндегі әр қырынан айтылған ойлары дәлел. Абай өзінің өлеңдерінде, толғамдарына қара сөздерінде қайта бір оралып, пысықтап талдап, түсіндіріп отырғандай әсерде қаласыз.

Сондай-ақ, «Дүние – үлкен көл, Замана – соққан жел», – дейді Абай[106,79б]. Оның ойынша, дүниеде өгермейтін, құбылмайтын ешнәрсе жоқ,- табиғатқа да, адамға да осы заң ортақ. Мысалы, «Отыз жетінші» сөзінде ақын: *« Адам баласын замана өсіреді, кімде-кім жаман болса, замандасынның бәрі виноват*»[106,79б], -деп жазды. Олай болса, адамды адам етіп тәрбиелейтін оның әлеуметтік ортасы, достары болмақ. Ұлы Абай да кісілікті, ізгі қасиетті толық адамды іздейді. Адам тәрбиесінде жас ұрпақтың білімді, есті болуына ерекше көңіл аударғанын айтамыз*. «Тегінде адам баласы адам баласынан ақыл, ғылым, ар, мінез деген нәрселермен озады. Онан басқа нәрсемен оздым ғой демектің бәрі ақымақшылдық»,-* деді. Абай өлеңдері мен қара сөздеріндегі адамның ішкі жан-дүниесіндегі келеңсіздікті көрсететін, мақтан, мадақ, айлакерлік, еріншектік, жалқаулық, мейірімсіздік, мансапқорлық, зұлымдықтарды ақын өз тұрғысынан жүйелеп көрсетеді. Ал, енді, парасаттылықты, адамшылықты, ар мен ақиқат мәселелеріне де Абай ойларын, бағыттарын тереңдете түйіндейді. Адам мен халық мүддесін ұштастырудың озық үлгілері ғылым, білім, өнер, еңбек жолын мақсат тұтқан екі тұлғаның да ой -дүниетанымдары ортақ. Екі ақын да адам бойындағы ізгілікке кереғар қасиеттердің туындауына қарсылық ретінде білімді, ақылды, еңбекті қояды. Көрсеқызарлық, арамдық, залымдық, өтірік, өсек, надандық – адам қасиетін тежейтін залалды іс. Мұндағы басты тақырып адам, адам тәрбиесі Ұлы ғұлама: «*Үш ақ нәрсе адамның қасиеті: ыстық қайрат, нұрлы ақыл, жылы жүрек».* деген Абай мұраты− адамды адамгершілік, кісілік жағынан жетілдіруді көздейтін даналық ойлар түйіні− яғни, «толық адам». Сонымен қатар, «Құтты білік» дастандағы жәуанмәртілік жайлы айтылған тұжырымдармен Абайдың он жетінші және отыз сегізінші қарасөздері рухани жалғастықтықты танытады. Абайдың 38- қара сөзінде *: «Күллі адам баласын қор қылатын үш нәрсе бар.Сонан қашпақ керек: Әуелі − надандық, екінші − еріншектік, үшінші − залымдық деп білесің. Надандық − ғылым білімнің жоқтығы. Білімсіздік− хайуандық болады. Еріншектік− күллі дүниедегі өнердің дұшпаны. Талапсыздық, жігерсіздік, ұятсыздық, кедейлік − бәрі осыдан шығады*»[106,100б] деген ұлағатын ортағасырлық ғұлама Жүсіп Баласағұн:

«*Үш нәрсе бар жер қылатын адамды,*

*Үш күнә бар оттай қарыр табанды.*

*Біріншіден –арсыз, мақтан, жамандық*

*Екіншіден–алдау, арбау,арамдық*

*Үшіншіден–алып сатар, сараңдық.*

*Ақымақ қылар осы үш түрлі надандық!*

*Пейілі тар, жаман адам жұғыссан,*

*Қырық шалып, кері кетер жұмыс та****!»*** [21,179б] Баласағұн бектің бойындағы арсыздықты, өтірікті, өсекті, сараңдықты сынайды. Сондай-ақ, дастандағы ұғым ақыл, әділет, ізгілік, рақымдылықты білдірсе, Абай шығармаларындағы жауанмәртілік әділдік, ақыл қанағатты білдіреді.

Абай көзқарасындағы алтын діңгек – адам тәрбиесі. Абай адамгершілік, ізгілік тәрбиесіне ерекше мән бере отырып, тереңнен толғайды. Адамгершілік қасиет туралы «Ғылым таппай мақтанба» өлеңінде: «Адамшылықтың алды махаббат, ғаділет, сезім. Бұл ғаділет, махаббат, сезім кімде көп болса, ол кісі ғалым», деп, ақын ғылым жолында да адамшылықтың жетекші екенін аңғартады.

***Баласағұн:*** *Жүрсін бектер бес нәрседен алыстап,*

*Жақса атымен, дақ тигізбей намысқа,*

*Ұшқалақтық – бірі, екіншісі – сарандық,*

*Үшіншісі – ашу, егіз оған надандық.*

*Қырсығың сор, бетті жер ғып жүргізер,*

*Бесіншісі - өтірік, жерге тірі кіргізер.*

*Ең қорлығы - өзімшілдік, залымдық,*

*Өзімшілдік – торлағаны бағыңның. [21,36]*

***Абай*:***Ғылым таппай мақтанба,*

*Орын таппай баптанба.*

*Құмарланып шаттанба,*

*Ойнап босқа күлуге.*

*Өсек өтірік, мақтаншақ,*

*Еріншек бекер мал шашпақ –*

*Бес дұшпаның білсеңіз,*

*Талап, еңбек, терең ой,*

*Қанағат, рахым, ойлап қой –*

*Бес асыл іс көнсеңіз.[106,37б]* Ендеше, мұндағы айтылған ой тұтастығы адамға керек рухани дүние: -ізгілік жолы, ізгілік тағылымы.

Бұл туралы Х. Сүйіншәлиев былай дейді: «Орта ғасыр жазба әдебиетінің айқын көрінісі Жетісулық Жүсіп Баласағұнның «Құтадғу білік» атты кітабы. «Құтадғу біліктің» білім туралы түсініктері тамаша . Білім − адам баласының сарқылмас қазына - мүлкі. Білімді адам білгір, ақылды; жазу, оқу − білімділік белгісі; надандық деген сырқатты ешбір емші жаза алмас, оны тек білімділік қана айықтырар. Ақыл – түпсіз құзға бара жатқан адамды аман сақтап қалатын қыл арқан. Терең ой, зерек білімімізбен ғана біз алдағы арманымызға (тілегімізге) жетеміз , надан адам – соқыр әрі керең, білімді адам − соқырға көз, кереңге құлақ. Білместік – қараңғы түн, адасасың. Білім – жарық, өзіңе жол ашасың. Ақылың мен білімің ғана өмірде сый, өлгенде құрмет әпереді. Білімді адам ешкімге тәуелді болмай-ақ, өзіне тамақ пен киім табады. Білімге жетелейік, білімнің қадірін білейік, білімді болсақ, әркімге де қажет адам боламыз.

«Құтадғу біліктің» осы бір келтірілген жолдарын ағартушылық идеяның орта ғасырлық ең тамаша үлгілері демеске болмайды. Әсіресе, ХІХ ғасырдағы Ыбырай Алтынсарин мен Абай Құнанбаев сияқты қазақ ағартушыларының пікірлерін Жүсіп Баласағұнмен сабақтастыратын да осындай жолдар сияқты.

Баласағұн да заманында надандық пен тоғышарлыққа оқу, білім, өнерді қарсы қойған заманының ақылгөй ағартушысы, озық ойшылы. Бұл жағынан да ол – кейінгілерге ұстаз. Ақылды адамға жат мінез-құлықтарды атап көрсетіп, оны сынауы жағынан да Жүсіп дастаны заманындағы адамдарға, ел басы ұлықтарға ғана өнеге болып қоймай, кейінгі ақын ұрпақтарына да үлгі болған деуге болады. Жүсіп ақылға қарама-қарсы ашуды, зұлымдықты, өтірікшілік-жалғандықты, қызғаншақтық пен пейілсіздікті , арамдық пен мейірімсіздікті қояды. Ел үшін еңбек етер, ақыл иесі ер азамат бұл сияқты жұғымсыз мінездерден таза болса екен деген арманын білдіреді**».** [27,108б] *Көркем сөз зергері білімнің пайдасы мен надандықтың кесірі, жомарттық пен сараңдық, ізгілік пен жақсы мінез-құлық туралы құнды пікірлер айтады. Білім мен ақылдың шапағатын ғұлама айта келіп, надандыққа, жауыздыққа қарсы білімді қояды. Білімнің пайдасы мен надандықтың зияны туралы былайша ой түйеді:*

*Ақыл шырақ, қара түнді ашатын,*

*Білім жарық, нұрын саған шашатын.*

*Ақылды ұғар,білімділер біледі,*

*Түгел болар білімді,есті тілегі!*

*Білік мәнін біл,не дейді білген ер:*

*Білім білсең, бәле жүрмес іргеден.*

*Кел,ай,надан!Дертке дауа жасағын:*

*Надан білім алса, құты тасады.*

*Күллі ісіңді ақылыңмен баптағын,*

*Уақытыңды біліміңмен сақтағын.*

[21,91б]

*Сонымен бірге ұлы ғұлама кісіні құрметті, абыройлы ететін де оның білімі дейді.*

*Білім – наданның көзін ашады. Білім ─ әділет тірегі.Себебі, әділетті заң, әділетті ел басқарудың өзі тек білімді адамның ғана қолынан келеді**дейді .*

Бұл тұрғыда, Абай өзінің Ғақылия қара сөздері мен көптеген өлеңдерінде, атап айтқанда, «Жасымда ғылым бар деп ескермедім», «Сабырсыз, арсыз, еріншек», «Әсемпаз болма әрнеге», «Адамның кейбір кездері» т. б. өлеңдерінде адам санасын дұрыс дамытып, парасатылықпен тәрбиелеуге, сапалы білім алуға зияндылары: *салақтық, пайымсыздық, жалқаулық, ізденбеушілік, талапсыздық* деп білді. Сондықтан адамның барлық күш-жігерін топтастыратын «білім сақтайтын сауыты» болуы керек, ол үшін өз еркін тәрбиелеуге тиіс. Тек еркі мықты, қайратты, жағымды мінезді адам ғана өзін саналы тәрбиелей алады, төзімді еңбекпен білімді болады деген қорытынды шығарады.

Ол жастардың еңбексіз жүріп, жаманшылыққа бой ұратынын былай көрсеткен:

*Қартайдық, қайғы ойладық, ұлғайды арман,*

*Шошимын кейінгі жас балалардан.*

*Терін сатпай, телміріп көзін сатып,*

*Теп-тегіс жұрттың бәрі болды аларман.*

дегені дәл бүгінгі күн жастарына да қатысы бар сияқты. Осындай көптеген өлеңдерінде Абай қазақ халқының ауыр тұрмысын және білуге ұмтылмайтын, көрсеқызарлыққа, дүниеге бой алдырған надандықты көре білді. Ол тек тән қажеттігін ойлайтын рухани қажеттілікті ойламайтындарға, сондай-ақ еңбексіз мал табудың жолына түсушілерге, біреуді алдап, екінші біреуді арбап күнін көрушілерге, жағымпаздықпен өзінен ірілерден пайда табуды көздейтіндерге мейілінше қарсы болды.

Абай ақылы саяз, бейшара жастардың арам ниеттерін көргенде жаны ашып, налиды. Ол: - «Мұндай жастар ақымақтық мінезді түзе, білім ал деген адамнан қашады. Оларша білімсіздік, ойсыздық ұят емес. Өсек тасу, біреуді сыртынан жамандау, жауығу, тас ату, орынсыз көпіріп мақтану – міне, олардың кәсібі» - дейді. Абайдың түсінігінде адамның ең асыл қасиеттері – ерлік, табандылық, әділеттік, шыншылдық, ақылдылық, ойшылдық. Ал бұл қасиеттің түп тамыры – ешкімге залалын тигізбей, халыққа қызмет ету, қорқыныш атаулының білмейтін, ер жүрек, батыл болу, қалай болса да үлкен мақсұт жолы үшін күресу. Абайша: Ел билеу – үлкен өнер.

Тексіздіктен, надандықтан құтқарудың ең тиімді жолы – білім деп білді. Абай өзінің Тағы да отыз сегізінші қара сөзінде былай дейді: «Әуелгісі - әрбір жаманшылықтың жағасында тұрып адамның адамдығын бұзатын жаманшылықтан бойын жимақтық, бұл адамға нұр болады». Әміршінің, айналасы сарай маңының өсек-аяңы мен күншілдігіне толы болғанымен, қоғамдық келісім негізінде туған демократиялық мұраттардың жүзеге асуы сөзсіз көрініп отырды. Қоғамдық қатынастардың жүйелі құрылымында әр адамның құлқы мен бейімділігіне қарай олардың өз орындары бар екендігі «Құтты білік» дастанында:

*Зерек жанның не дегенін естігін,*

*Білген бектің түрлі кейіп кеспірін:*

*Көкірек бектер, кекірейген мардымсып,*

*Қадыры кетер, алып жұрттың қарғысын*

*Көкірек кісі көкке ұша алмайды,*

*Кішік көңіл еншісінен қалмайды*[21, 258].

деген мәнді сөздерінде жалғасын табады. Жиырма екінші қара сөзінде: «Сатып алған,жалынып,бас ұрып алған болыстық пенен биліктің ешбір қасиеті жоқ»[106,46]

Аллатану, адамтану мәселелерінде екі ақында да тамаша ойлардың ортақтастығы анық байқалады.Құран іліміндегі Алланы сүю, адамды сүю жайындағы таныммен Абай мен Баласағұн ойларында бірлестік пен жалғастық бар. Жүсіп Баласағұн адам өміріндегі ізгілік ілімінің қоғам үшін қажеттілігін дәйектейтін ұлы ғұлама ойлары: «Егер адамда жақсы қасиет болмаса, онда оған бақ та, бақыт та қонбайды» деген сөздерi Ұлы Абайдың мына ойлары мен ортақ ой туындайды

Қорыта айтқанда, ұлы ойшыл Абай мұрасы− ұлттық рухани болмысымыздың алтын діңгегі.

Қазақ даласында педагогикалық мұраның негізін салушы Ұлы ағартушы – педагог Ыбырай Алтынсариннің қай шығармасы болмасын, ізгілікке, білімділікке үгіттейтін тәрбиелік мәні жоғары туындылар. Шын мағынасында адам жеке тұлға болып тумайды, ол өзінің сана-сезімі, қоғамға қарым-қатынасы, іс-әрекеті, мінез-құлқы арқылы дамып жетіле келе жеке тұлғаға айналады.Ұлы ағартушы Ыбырай Алтынсариннің педагогикалық - көзқарастарының бір көрінісі – жастарды ізгі қасиеттерге баулып, жаман істерден бойын аулақтау. Оның шығармалаы оқуға, өнерге, ұқыптылыққа, әділеттілікке, мейірімділікке, тазалыққа, еңбек сүйгіштікке, талаптылыққа шақырады. Ол өзінің «Кел, балалар, оқылық», «Өнер, білім бар жұрттар» деген өлеңдерінде жастарды білім алуға, өнер үйренуге, сана-сезімі жоғары, инабатты, өнегелі болуды насихаттайды. Бұндай қасиеттің бәрі адамға білім арқылы келетінін, оқыған адам өмір сүруде еңбекпен табысқа жететінін меңзейді. Ол өз шығармаларында жасөспірімдерді адамгершілік қасиетке баулып отыратын екі үлкен күш –ата-ана екенін дұрыс түсіндіріп, педагогикалық нақылдарының негізгі арқауы етті. Жеке тұлғаның бойындағы жалпы адамзаттық құндылықтардың қалыптасуы осы бағытта жүзеге асады, сөйтіп оның өзі-өзі тануына, өзіндік бағдарын анықтауына мүмкіндік туғызатындай тәлім-тәрбие берілуі керек. Жақсы адамгершілік қасиеттердің түп негізі отбасында қалыптасатыны белгілі. Адамгершілік қасиеттер ізгілікпен ұштастырады. Әсіресе, еңбекке деген тұрақты ықыласы бар және еңбектене білуде өзін көрсететін балаларды еңбек сүйгіштікке тәрбиелеу басты міндет болып табылады.Отбасында, балабақшада , қоғамдық орындарда үлкенді сыйлау дәстүрін бұзбау және оны қастерлеу әрбір адамнан талап етіледі. Халқымыздың тәлім- тәрбиелік мұрасына үңілсек, ол адамгершілікті, қайрымдылықты, мейірбандықты дәріптейді.

Ыбырай осы іспеттес әңгімелерінде еңбек процесінің адам сана-сезімін, психологиясын қалыптастыруда ерекше орын алатынын жақсы түсінген. Ол еңбек адамының өмір жөніндегі көзқарасын кеңейтіп, оның жақсы қасиеттерін**:** кішіпейілділік, зеректік, әдептілік, жинақтылық, жомарттық, ұйымшылдық т. б. қасиеттердің қалыптасуына әсерін тигізетін осындай жасампаздық сезімдерді балаға кішкентайынан бастап ұғындыра білудің қажеттігін байқатады.

Сонымен, Ыбырай Алтынсаринның көтерген педагогикалық психологияның маңызды мәселелері Жүсіп Баласағұн мұрасымен үндес бүгінгі күн талабына сай және жас ұрпаққа сарқылмас мол мұра боларлық үлкен мирас. Оның баға жетпес асыл қазыналары ұлттық педагогика ғылымының үміт күттірерлік басты тармағы – педагогикалық психология ғылымының алтын қорына қосылған елеулі үлес болып табылады. [107]

Ұлы ағартушы Ыбырай Алтынсариннің педагогикалық мұраларының маңызы ерекше екенін көреміз Ыбырай адамды тәрбиелеудің құралы еңбек деп білді. Еңбек ету, іс-әрекет қылу, ішкі (психикалық), сыртқы (физикалық) сана арқылы реттелетін белсенділік екенін танытты. Сондықтан Ыбырай өз шығармаларында («Қыпшақ Сейітқұл», «Өрмекші, құмырсқа, қарлығаш», «Ағаш үй мен киіз үй», «Талаптың пайдасы», «Бір уыс мақта» т. т.) қазақ балаларын тумысынан зерек, еңбекқор ретінде бейнелейді әрі өз әңгімелерінде ол адам бойындағы қалыптасқан ізгілік қасиеттің негізгі кішіпейілділіктен, мейірімділіктен, адамға деген адалдықтан жақсы көруден қалыптасатынын айтады. Мысалы: «Атымтай жомарт», «Әке мен бала», т.б әңгімелерінде қайырымдылыққа, еңбектенуге ерінбеуге, жалқаулықтан аулақ болып, ізгі әрекет жасауға шақырады. Баласағұн педагогикалық мұрасында қоғамдағы әділеттілік адам бойындағы ізгілік қасиетте деп білді. Бұл көзқарас күні бүгінге дейін маңызын жойған жоқ. Осыны Баласағұн ойымен салыстырып көрейік:

*Тұрайын да дүниені шарлайын,*

*Опалы жан кезіге ме барлайын.*

*Кісі сирек, жеткізе ме тілегім.*

*Іздеп тапсам бір көрейін, реңін.*

*Бәрін таптым тек кісілік таппадым.*

*Кездессе егер жүзін көру баққаным.* [21;617б]

Бұл жерде билікті күшейту мақсат емес, адам бойындағы ізгілікті қасиетті дарытып, дамыту қозғалады. «Құтадғу біліктің» осы бір келтірілген жолдарын ағартушылық идеялардың ең тамаша үлгілері демеске болмайды. Әсіресе, ХІХ ғасырдағы Ыбырай Алтынсарин мен Абай Құнанбаев сияқты қазақ ағартушыларының пікірлерін Жүсіп Баласағұнмен сабақтастыратын да осындай жолдар сияқты. Баласағұн да заманында надандық пен тоғышарлыққа оқу, білім, өнерді қарсы қойды.

Шәкәрім шығармалары −Абайдан кейінгі ірі құбылыс екендігі талас тудырмайтын шындық. Халықтың ой-санасын рухани жетілдіру мақсатында Шәкәрімдей ірі тұлғалардың туындыларының берері мол.

Ал Шәкәрімде бұл ойлар жемісі былай өрбиді: «Әрине, адам оқып, біліп үйренуі қажет.Білімсіз, ғылымсыз өнер табылмайды.Сол алған білім-өнерлерін адал еңбекпен жаратылыстың мол байлығын пайдалануға салса, табылмайтын нәрсе жоқ.Сол тапқан байлықты барша адам баласының керегіне, пайдасына жарату керек. Мейірімділік махаббат, қайырымдылық, адалдық ақ жүректен шығады. Қоғамдағы жеке адамның қалыптасуы, туралы Шәкәрім үшін еріншектікғ надандық кеселдер дейді. Ақын ұстанған басты бағыт адамдық қасиет. Абайдың талантты шәкірттерінің бірі ретінде Ұлы ұстаз ұлағатын қадір тұтып, өнегесін өмір қағидасына айналдырған Шәкәрім поэзиясында ізгілік те тереңдікті танытады. Ар мен ақыл, еңбек , білім, адалдық, рахым, әдеп – адамның жан әлемін марқайтатаын адамның рухани дүниесіндегі келісімдікті қуаттайды. Сонымен қатар адам болмасындағы рухани жұтаңдықты, надандықты да келісітіре жеріне жеткізіп суреттейді. Шәкәрім де ізгілік жастар бойынан табылса дейді. Данышпан ойшыл ақын Шәкәрім Құдайбердіұлы өзінің «Адамдық борышың» атты өлеңінде былай дейді:

Адамдық борышың–

Халқыңа еңбек қыл.

Ақ жолдан айнымай

Ар сақта, оны біл.

Талаптан да білім мен өнер үйрен,

Білімсіз,

Өнерсіз,

Болады ақыл тұл.

Мақтанға салынба

Мансаптың тағы үшін.

Ғибрат алар артыңа із қалдырсаң–

Шын бақыт,

Осыны ұқ,

Мәңгілік өлмейсің![108,17б] Деп еліне адал қызмет етуді адам баласының парызы деп санайды. Ш.Құдайбердиев ізгілік пен мейірбандылықты адам болмысының негізі деп білді.Ол адамның қалыптасуы үшін еңбек, ақыл мейірмандық, ұстамдылық, байқампаздық керектігін, ар-ұятты бар, қайырымды, ұстамды адам қоғамның кез-келген кезеңінде өзінің лайықты орын алатынын атап көрсетті. Шәкәрім. Құдайбердіұлы философ ретінде қоғамдық ойларға баға жетпес үлес қосты, өз өлеңдерінде адамның: ақыл-ой, ар-ұждан, мақсатты әрекеттер т.б. салаларын жырға қосты. Оның айтуынша, адам жақсы табыстарды және қиыншылықтарды кездестіреді, жақсысын қабылдап, жаманын алып тастайды. Шәкәрімнің «Үш анығында» сөз болатын басты мәселе – ілімнің негізі болып табылатын: ынсап, әділет, мейірім тәрізді қасиеттер. Оның «Адамдағы ынсап, әділет, мейірім үшеуі қосылып, ұждан деген ұғым шығады. Шәкәрім Абай үлгі еткен өнер-білімді, адамгершілік ізгі қасиеттерді өзіне ұран тұтып, «Жастарға» деген өлеңінде оларға қатарыңнан қалма, өсек, өтірік, ұрлық-зорлыққа әуес болма, жалқаулықтан, жамандықтан қаш, өнегелі, өнерлі елдердің жастарынан үйрен, оқу оқып, білім ал, талаптанып талпын, бойындағы өнерің мен біліміңді ел қажетіне жұмса дейді. Ол қазақ жастарына ақылды мен ақылсыздың, адал мен арсыздың ара жігін былай ашып көрсетеді:

Ақылды сол – ынсап пен ар сақтайды,

Арсыз сол – арамдықпен жан сақтайды,

Адал дос – таза еңбекпен күнін көріп,

Адал дос – таза еңбекпен күнін көріп,

Жаны үшін адамшылық ар сатпайды.

Шәкәрім мұрасының құндылығы – оның рухани бастау көздерінің күрделілігінде. Ең алдымен ол өзі өсіп өнген қазақ жұртының халықтық мұрасын терең меңгеріп, асылын бойына жинақтаған. Сондықтан да рухани жетілу жолындағы алған өзге әсер ықпалдарының ізгі үрдісін халқының қажетіне жарата алған. Шәкәрім адамның ізгі қасиеттерін дамыту жолдарын айқындап, бұл тұрғыда адамзаттық игі дәстүрлерге сүйенеді.

Бұған илана алмаған адамның жүрегін ешбір ғылым, өнер, ешбір заң тараздай алмайды... Ұжданы сол жанның азығы екеніне ақылмен сынап істесе, оның жүрегін еш нәрсе қайрата алмайды», - деген ой толғамы бүгіндегі халқымыздың рухани жағынан жаңару талабымен үндес келеді[108,28].

Бүгінгі күні көріп отырғанымыздай, адамдардың адамшылығы, кісілігі, парасаттылығы, имандылығы ойлантады. Оған дәлел адамның пендешілігі басым болып бара жатыр. Бұл ұлтымызға, мемлекетке үлкен қауіп төндіреді.

Тәрбие төрт түрлі: дене тәрбиесі, ақыл тәрбиесі, сұлулық тәрбиесі һәм құлық тәрбиесі. Егерде адам баласына осы төрт тәрбие тегіс берілсе, оның тәрбиесі түгел болғаны. Егерде ол жөпшенді ыстық, суық, аштық, жалаңаштық сықылды тұрмыста жиі ұшырайтын көріністерді елемейтін мықты, берік денелі болса, түзу ойлайтын, дұрыс шешетін, дәл табатын дұрыс ақылды болса, сұлу сөз, сиқырлы үн, әдемі түрден ләззат алып, жаны толқынданарлық болса, жамандықтан жаны жиреніп, жақсылықты жаны тілеп тұратын құлықты босла, міне, осындай болғанда адам баласының дұрыс тәрбие алып, шын адам болғандығы.[109,98б]

Тәрбиедегі мақсұт – адамды һәм сол адамның ұлтын, асса барлық адамзат дүниесін бақытты қылу. Ұлт мүшесі әрбір адам бақытты болса, ұлт бақытты,адамзат дүниесі бақытты.Қысқасын айтқанда, тәрбиеден мақсұт – адам деген атты құр жала қылып жапсырмай, шын мағынасымен адам қылып шығару.[109,99б]

Адам өзінің әрбір ойына, әрбір ісіне ішінен баға беріп отырады.Ізгі ой, ізгі іс адамда жағымды сезім туғызады.Адамға қалай да болса, қашан да болса пайда келтіретін ой һәм іс ізгілік деп аталады.Ізгілікке ұмтылу, жауыздықтан безу – адамның жаратылысының өзінде бар нәрсе.

Адам өзінің әрбір ойына, әрбір ісіне ішінен баға беріп отырады.Ізгі ой, ізгі іс адамда жағымды сезім туғызады.Адамға қалай да болса, қашан да болса пайда келтіретін ой һәм іс ізгілік деп аталады.Ізгілікке ұмтылу, жауыздықтан безу – адамның жаратылысының өзінде бар нәрсе. Жүсіпбек Аймауытов, өзінің мақаласында ізгілкті басқару мәселесі туралыайтылған ой назар аударады.[110]

«Бастыққа керекті басты қасиеттер мыналар болу керек: күшті қайрат, кейде үздік жетілген қайрат,өз бетімен ойлау , өздігімен істей білу, кейде кенеттен ұшыраған жұмыста тез жол тауып, айла құрып, шығыс табу.Оның үстіне өз қызметін шын сүю керек. Мұндай сана болмаса, өзге қасиеттері қандай күшті болса да жарытпайды.Қызметін сүю жан тәннің барлық күшін дәуірлетіп, шабыттандырады, қыздырады, ерлікке, батырлыққа айдайды.

Тәуекелшіл, ер, батыл кейіпкерді қайда көрсең де, ол – ұйым жасаушы, ол – үгітші, ол – басшы, ол – көсем, әлеумет тұрмысы оларсыз мүмкін емес, олар - әлеуметтің жаны» - деген Аймауытов сөздерінен ел билейтін адамдардың яғни «тұлғалардың» қандай болуы керектігін көреміз. Бұл құнды пікірдің негізі ұлттық педагогикада жатыр деп түсінеміз.

Қай дәуір, қай қоғам болмасын, елдік мәселелерді шешуде ел басқарған тұлғаларға, басшыларға қояр талап өте жоғары болған.

**2.4 Жүсіп Баласағұнның ізгілікті басқару туралы идеяларының** **бүгінгі таңдағы жеке тұлғаны тәрбиелеудегі рөлі**

Қай уақытта да адам бойындағы ізгілік, адамшылық, адамгершілік қадір-қасиет назардан тыс қалмаған. Жаңа қоғамға лайықты өмірден өз орнын табатын, ізгілікті қасиетті бойына дарытқан жеке тұлғаны тәрбиелеу − бүгін де ең өзекті мәселе.Республикамызда жеке тұлғаны тәрбиелеуде адамның ішкі жан-дүниесін, рухани әлемін дамыту, жетілдіру бағытында үлкен ізденістер қолға алынуда. Мұндағы басты қағида − адамның кісілік келбеті, ізгілігі, адам деген атқа лайық бола білуі, ұлттық дәстүр, рухани мәдениет негізінде болашақ ұрпақтың рухани адамгершілік тәрбиесін жаңа сатыға көтеру міндеттерін жүзеге асыру. Тәрбиені ізгілендірудегі мақсат − ұлттық және жалпыадамзаттық құндылықтар арқылы мәдени дағдыларды игеру, өзіне және өзгелерге жауапкершілікпен қарауды қалыптастыру.

Сондықтан, бүгінгі педагогикалық білім берудің мақсаты мен мазмұны қазіргі заман талабына сай, адам бойындағы ізгілікті қасиет пен ізгі әрекет арқылы, әсіресе, бүгінгі күнгі адам тәрбиесінің мәнділігіне келіп ұштасуда. *Ендеше,бұл тараудағы мақсат: Жүсіп Баласағұнның ізгілікті басқару туралы идеяларының бүгінгі таңдағы жеке тұлғаны тәрбиелеудегі рөлі туралы болмақ.*

Қашан да болмасын, өзің тәрбиелі болмай, маңайыңдағыларға жақсы тәрбие дарыту мүмкін емес. Олай болса, қайырымды да әділетті қоғамда жеке тұлғаны тәрбиелеуде адамның ішкі жан-дүниесін, рухани әлемін жетілдіру бағытында тәрбие мен имандылық талаптары да қоса жүргізілмек. Мұндай мақсаттың пәрменділігі көп жағдайларда, сол әділетті қоғамнан тарайтын, әділетті заңдар мен адамның бір-біріне деген ізгі қарым- қатынасына тікелей байланысты болмақ. Әйтсе де, бұл мәселе келешек ұрпақ тәрбиесін белгілі адамдарға ғана жүктеумен шешілмейді, ол үшін көптеген тәрбие әдістері мен тәсілдерді жаңаша көзқарастармен байытып, ғылыми жүйеленген түрлерін жиі пайдалануды өмірге батыл түрде енгізген жөн. Бұл мәселенің түйіні келешек ұрпақ тәрбиесіне қатысты жандардың мейірімділігі мен сергектіктеріне де байланысты. Өйткені, адам өмірін түзетерлік әділет, ынсап, қанағат сияқты адамның рухани ізгі қасиеті дамымайынша, қоғамда өркендеу болмайды. Рухани адамгершілігі мол, талғамы биік, жаңа заман адамын қалыптастыруда ұлттық тәрбиенің негізі ұлттық құндылықтар мен ұлы мұраларымызды зерделей білудің мәні зор.

Осы орайда, ұлтымыздың қоғамдық-философиялық ойының даму тарихына ерекше ықпал еткен, қазақ даласынан шыққан ойшыл Жүсіп Баласағұнның педагогикалық мұрасының. *бүгінгі таңдағы жеке тұлғаны тәрбиелеудегі құндылығы арта түспек.*

Адамгершілік тәрбиенің нәтижесі − адамдық тәрбие, ол тұлғаның қоғамдық бағалы қасиеттері мен сапалары, қарым-қатынастары арқылы қалыптасады десек, адaмдapдың бiр-бiрiмен қарым-қатынас жасауы, адам бойындағы жақсы - жаман қасиет туралы Жүсіп Баласағұнның атақты "Құтты бiлiк" дастанында кеңiнен баяндалған. Ұлы ойшыл бұл шығармасында жоғары мұратты, әділетті қоғамға лайықты қағидаларды сипаттай келе, адамның мiнез-құлқы, әр түрлi қоғамдық дәрежедегi басқарушының мiндеттерi мен қызметтерiн белгiлеп бердi. Сонымен бiрге :

*«Жақсылықтың – құлы, азат адам да,*

*Жақсылық қып, баста түзу қадамға.*

*Адамдыққа сен де жаса адамдық,*

*Кісіліктің жолы солай қаланбақ! − дей отырып*, [21,274б]

ұрпақты адамдық, кісілік, ілтипаттық, кішіпейілділік, әдептілік, сыпайылық сияқты асыл қасиеттерге баулуға аса зор мән бергенiн көруге болады. Демек, бұдан Жүсіп Баласағұнның адам бойындағы қайырымдылық, әділеттілік, шыншылдық, парасаттылық, ізгілік қасиеттерді жоғары бағалайтынына көз жеткізуге болады. Мейiрiмдi, көпшiл, кешірімдi болып, тәкaппарлық пен тойымсыздық, ашкөздік сияқты жаман әдеттен бойды аулақ ұстап, жақсылық жасаудан аянбау жөнiнде жастарға үлгі-өсиет айтады. Адам түзелсе, қоғам мен өмір түзеледі деп тұжырымдайды.

Сондай-ақ, адам жаратылысы мен табиғаты, оның қоғамдағы орнымен қатар, Жүсіп Баласағұнның педагогикалық мұрасынан қазақ елінің жаратылысына тән сипаттардың куәгері боламыз. Ұлтымыздың салт- дәстүріндегі үлгі- өнеге, асыл қасиеттеріміз: үлкенге құрмет, кішіге ізет көрсету, барға қанағат етушілік, жомарттық пен қонақжайлылық, мейірімді болу, қайырымдылық жасау сияқты көптеген адамгершілік, ізгілік, өнеге-сипаттар жайлы көзқарасы педагогика тарихын байытып қана қоймайды, жас ұрпаққа ұлттық тәрбие беру үрдісінде зор мәні барлығына куә боламыз. Өмір, мораль, әдеп-иман тақырыптарын жырлаған тарауларда ел басқару мәселесінде әділетті болу, білімді болу, өмір сүру салты әрі жеке адам, оның мінез-құлқы туралы айтылған ой -маржандарының астарындағы қоғамдық өмірдің маңызды құбылыстары жайлы қағидалары ұрпақ тәрбиесінде маңызы зор. Бұдан шығатын қорытынды: Жүсіп Баласағұнның педагогикалық мұрасының өзегі: ізгілікте, кісілкте екенін көреміз. Ақ жүректі, жүрегіне ізгілік ұялаған жан ешкімге қиянат жасамайды. Ондай адам әділеттің ақ жолынан айнымайды деген ой түйінделе келе, «Құтты білік» дастанында иманды көркейтетін ізгі қасиеттер мадақталып, ізгіліктен алыстататын, ізгі қасиеттерге қарама-қарсы кеселдер сыналады .Мысалы:

*Бар халыққа көңіліңнен орын тауып, мейір бөл,*

*Туу үшін ізгілік, ізгілік қып, пейіл бер.*

*Қайырым ет халыққа, кесіріңді тигізбе,*

*Кеселден без алысқа, мойныңа азап кигізбе*!- дейді [21,261б]. Жүсіп Баласағұнның педагогикалық мұрасындағы тәлім-тәрбиелік ой-пікірлерінің түйіні: халыққа ізгілікті іс- әрекет жасау, ақылды, пейілді бол деумен қатар, адам өмірінің мәнін еліне, жеріне қайырымды, адал қызмет ету, халқына қайырымды болу. Мейірімсіз адам өзін-өзі бақылай алмайды, ол айналасына қауіп төндіреді дейді. Себебі, ақыл мен парасаттың кемдігінен қоғамда әр түрлі өкінішті жағдайлар орын алады. Адам баласының бүкіл ғұмырының мәнділігі ақыл мен парасатқа, ізгілікке байланысты. Бұл ойлар адам тәрбиесіндегі рухани құндылық болып табылады. Жүсіп Баласағұнның педагогикалық идеясының түп қазығы – ұрпақ тәрбиесі екенін көреміз. «Құтты білік» дастанының тәрбиелік мәні туралы ғалым Ж.Әбиев: «Бүгінгі педагогикалық тұрғыдан алғанда үлкен ұжым тәрбиелейтін, педагогиканың бала тәрбиесіндегі мақсаты мен міндетін айқындайтын әдіс, еңбек тәрбиесін ұйымдастырудың негізі десе де болады. Сондай- ақ, бұл еңбек пен тәрбиенің педагогикалық негізі, теориясы деуге толық болады»,− дейді [53,68б]. Педагогикалық үрдістегі рухани адамгершілік тәрбиенің бала өміріндегі қарама- қайшылықтарды, сұрақтарды, мәселелерді шешуде маңызы зор.

Шын мағынасында адам жеке тұлға болып тумайды, ол өзінің сана-сезімі, қоғамға қарым-қатынасы, іс-әрекеті, мінез-құлқы арқылы дамып жетіле келе жеке тұлғаға айналады. Ұлы ғұлама: "Егер бала тәртiпсiз болса, оған әкeci де кiнәлi" деп, бала тәрбиесiндегi ата-ана рөлi мен жауапкершiлiгiн де атап көрсетедi. Сонымен қатар жақсы адамға қарап, жаман адам бой түзейді. Адам мінезінің қалыптасуына өмір сүрген орта, отбасының мүшелері үстем болатынын айтады. Жүсіп Баласағұнның «Құтты білік» дастанының ұлттық тәрбиедегі негізгі рөлі − адам тәрбиесіндегі негізгі құндылық имандылық пен адам болашағы, адамның өз жүрегіне үңілуі мен оның қоғамдағы орнында ізгіліктің мәнін ерекше жырлауы. Қамшының сабындай қысқа ғұмырда адам ізгі іспен айналысып, тек жақсылық нұрын себу–имандылық белгісі. Оған дәлел, ұят адамды тек жақсылыққа, ізгілікке бастайды дейді:

*Барша арамнан сақтаса, ұят сақтайды,*

*Игі іске бастаса, ұят бастайды.*

*Ұят − қасиет, нұр құяды ер өңіне,*

*Сүйрейді ұят ізгіліктің төріне*  [21,249б].

ХХІ ғасырдың көкейкесті мәселелері тоғысқан кеңістігінде көне мұраларымыздағы адамның болашағын бағыттауға қажетті рухани күш, ізгі ілім, өшпес үлгідегі ақыл-кеңестердің ұлттық мәдениетіміз, тіліміз бен дініміздің бүгіні мен ертеңіне де негіз әрі тірек болары осыған дәлел. Жетпіс жылдан астам әкімшілдік пен әміршілдік өктемдікте тек жоғарыдан түсетін жоспарларға ғана бағыну болды. Бұл ұлттық салт-дәстүр мен ұлттық құндылықтарымызды ұмыту мен салт- дәстүрімізден қол үзуге әкелді. Егер де кез келген халық ұрпақ тәрбиесінде өзінің ұлттық психологиясы мен халықтық дәстүрден нәр алмаса, ол бірте-бірте бүкіл халықтың еріксіз азғындауына әкеліп соғады. Сондықтан, Жүсіп Баласағұнның педагогикалық мұрасындағы еш уақытта өлмейтін құндылықтар ізгі сөз бен ізгі ниет туралы тәлім- тәрбиелік ой- пікірлерін қазіргі заманғы руханилық мәселесінде оқу- тәрбие үрдісінде пайдаланудың мәні зор болмақ. Қазақ дүниетанымынан өрбіген Жүсіп Баласағұнның педагогикалық мұрасындағы ізгілікке туралы философиялық құнды ой ұлттық қасиетіміз арқылы ұрпақ тәрбиелеудегі мәңгілік мұра болып табылады. Бұл − Жүсіп Баласағұнның шығармасы тек поэзиямен ғана шектелмейтіндігі, оның философиялық, педагогикалық көзқарастарының зерттелуі заман үрдісінен туған қажеттілік екеніне дәлел.

Ұрпақ тәрбиесі қай қоғамның, қай заманның болмасын, көкейкесті мәселесі екені даусыз. Қазіргі жаһандану процесінде ел болашағын ойлайтын, жан-жақты жетілген, ақыл-парасаты мол, мәдениеті мен ғылыми өресі озық азамат тәрбиелеу – қоғам алдындағы міндет. Еліміздің тәуелсіздік алуы ұлттық тәрбиеге кең өріс ашты.

Әрбір елдің, тұтастай алғанда, барлық әлемдік қауымдастықтың болашағы жастарға тікелей байланысты. Қай халықтың болмасын, өзге жұртқа ұқсамайтын бітім - болмысы, өзіндік тағдырын айқындайтын басты ерекшелігі болады. Қазақ халқындағы перзент тәлім-тәрбиесінің ана құрсағынан басталуы өзге халықтан ерекшелігімізді, тектілігімізді көрсетеді.

Халқымызда: «Тәрбие – тал бесіктен» деген ұлағатты сөз бар. Отбасындағы ізеттілік, қайырымдылық, имандылық – бәрі балаға тал бесіктен берілетін алғашқы тәрбие. Бұл – ұлттық тәрбиенің ең озық көріністері, яғни ұлттық тәрбие дегеніміздің өзі – адамды ізгілікке тәрбиелеу. Адамгершілік, ізгілік – халықтық тәрбиенің өзегі.

Айналадағы болып жатқан өзгеріс, сөз жоқ, адам санасына әсер етеді. Заман қанша құбылса да, адамның адамгершілігі, азаматтығы, адалдығы бәрінен асқақ болуы керек.

Қазіргі кезде жастарымыздың жан-дүниесі мен рухани әлемі өз халқының салт-дәстүрінен ажырап, шет ел мәдениетіне бой алдыруы- ойланарлық мәселе. Бұған тосқауыл болу керек.Ол үшін жалпыадамзаттық құндылықтар болып саналатын адамгершілік мұраларды, рухани ағартушылық қасиеттерді бүгінгі ұрпақтың меншігіне айналдыру−қазіргі ұрпақ тәрбиесіндегі басты мәселе. Адамгершілік қасиетімізді жетілдіру арқылы ізгілікке, инабаттылыққа, парасаттылыққа үйретуге баса көңіл аудару – басты парызымыз. Адамгершілік мінез-құлық пен ізгіліктен, кісіліктен, әдептіліктен абзал қасиет жоқ. Адамгершілігі мол адамдар қайырымды да мейірімді, иманды келеді, ол айналасымен, ел-жұртпен сыйластықта, ынтымақтастықта,бірлік пен татулықта өмір сүреді. Ізгілік салтанат құрған қоғамның абыройы жоғары, тіршілігі шуақты болмақ.

Ендеше, жастардың бойына адамгершілік, ізгілік қасиеттерді қалыптастыру, ұлттық тәлім-тәрбие негіздерінен қол үзбеу жас ұрпақтың рухани мәдениетін арттырып, көркемдік әлемін байытады.Ғасырлар бойы халқымыздың қанына сіңген имандылық қағидалары: адамдар арасындағы ізгілік, қайырымдылық, адалдық, әділдік қарым-қатынас негізінде жас ұрпақты тәрбиелеудің сыры тереңде жатыр.

Осы орайда, ХІ ғасырдың аса көрнекті ақыны, данышпан, ойшыл, қоғам қайраткері Жүсіп Баласағұнның «Құтты білік» дастанының маңызы зор. Жүсіп Баласағұн өзінің құнды мұрасында адамгершілікті, адалдықты, адамды сүюді жырлайды. Әр түрлі адамдар арасындағы қоғамдық мінез-құлық ережелері, билеуші мен бағынушы арасындағы қарым-қатынас туралы баяндайды әрі ұрпақтан ұрпаққа мұра боп қалған бұл дастанда қоғам туралы, адам баласының асыл қасиеті ізгілік туралы жырланады. Бойынан адалдық, ізгілік қасиеттер табылмаған адамдар өтірікші, қатыгез, өзімшіл, енжар, тоғышар, өркөкірек болады дейді. Сонымен қатар ақын:

*Жігітшілік өтер,өшер тірлігің,*

*Дүние – түс, көшерсің тез бір күні.*

*Ізгілік – олжа.Тірлігіңді олжа қыл,*

*Соңыра ол – жер, киерің, болжағын!*

*Тыңда , кісі ізгілері не деді:*

*«Жүрген – тынып, туған ақыр өледі!»*

*Жалғанға сан жаңылыс ер келді, көр,*

*Біраз жүріп,ақырында өлді көр.*

*Бек пе, құл ма, мейлі, жақсы-жаман ба,*

*Өзі өлді, қалды аты – ізі ғаламда.*

*Тірі өлер, ақыры жер жастанар,*

*Жақсы кісі өлсе, жақсы ат қалар.* [21,98б]

Ел басқарудағы мәнсапқорлық, әділетсіздік, жағымпаздық елдің тозуына әкеп соғады. Ел басшысы болсаң, әділ бол, әділет ізгілікке жетелейтін басты қасиет екенін естен шығарма дейді. Ел билеуші адамның байлыққа мас болмай, халықтың жағдайын жасап, соңында ізгілікті іс қалдыруын айтады. Парасатты адамға тән қасиет – қайырымдылық, әділеттілік,кішіпейілділік шыншылдық. Адам тумысынан текті болса, ол өзінің ізгі қасиетімен қайырымды адам ретінде елдің есінде қалады. Ол ізгі жанның мінезі мен іс-әрекеті кейінгі ұрпаққа үлгі болады. Кім ізгі қасиетке ие болса, сол ел басшысы болуы керек дейді.

Ұлы ойшыл ізгілікті, қайырымдылықты, тектілікті бәрінен де жоғары қояды.

*«Бек білімді, зерек болсын – қырағы,*

*Тосын қырсық сонда ығып тұрады.*

*Мың қасиет керек , қылық мәнді, ірі,*

*Ізгі атың қалу үшін мәңгілік!»*

*Асыл текті адам ұлы, парықта,*

*Білікпен тек, болды сара, даңқты.*

*Жақсы тектен туар жақсы адам да,*

*Жақсы жандар төрге шығар әмәнда.*

*Шыншыл, сара болу керек ел бегі,*

*Көңіл, тілі – түзу, дара, зерделі!*

*Шыншыл, сара басшы керек халыққа,*

*Халық үшін түсіп шығар тамұққа!*

*Жасай алар ізгілік пен ірілік,*

*Заң, ұятты сақтай білер жүгініп!* [21,245б]

Жақсы мінез-құлық, ізгілік туралы айта келіп, ақын екі жүзділікті, жылпостықты, еріншектікті, имансыздықты сынайды. Адамды өркөкірек,ойсыз болудан сақтандырады. Кісілік, ізгілік үлкенге де, кішіге де керек қасиет деп біледі. Жүсіп Баласағұн адамның дамуы, өсуі – тәрбиенің жетістігі дей отырып, адам бойындағы ізгілік, ізеттілік, қайырымдылық – бәрі адамға тек тәрбие арқылы беріледі дегенді баса айтады.

Адамды сыйлау, оған құрметпен, кісілікпен қарау – дастанның басты қағидасы. Дастанда адам бақытқа құт-берекемен, ізгі қасиеті арқылы ғана жетуге болатынын айтады. «Құтты білік» дастанындағы кейіпкерлердің де ізгілікті, құт - береке, бақ сипатын танытатын бейнеде алынуы да бекер емес.

Зерттеуші ғалым А.Егеубай Жүсіп Баласағұнның «Құтты білік» дастанындағы ізгілік туралы былай дейді: «Тарих тәлімі... Парасат сабағы... Дастанның тәлімі бүгінгі замандасқа да тағлым. Ғасырлар бойына халықты кісілікке баулыған жазу шынын да несімен қымбат? Несімен қызықтырады? Тағы да сол адамгершілік, имандылық дәстүрімен! Ақиқатқа жығылған, әлеуметке адалдық дәстүрімен. Ежелгі дәуір ақынының әлеуметтік мұраттары қашан да әсерлі, ақиқаттың әз тіліндей ашық естіледі. Қоғамға, адамға зардап атаулыға ышқынған қарсылық, рухани жиреніштің күйінішті үні сол тілден төгіліп көкіректерге жасындай жетеді» [21,38б].

Ұлттық тәрбие құндылықтарын жас ұрпақ бойына сіңіруде Жүсіп Баласағұнның «Құтты білік» дастаны үлкен рөл атқарады. Өйткені, «Құтты білік» дастаны – түркі тілді халықтың қоғамдық ой-санасында орын алған рухани құбылысты тұтас қамтыған көркем туынды. «Құтты білік» дастанының мазмұны адамның жетілуінің шыңы – ізгілік екенін көреміз, яғни адам өзінің адами жетілуі мен кісілік кемелденуін, имандылығын өзгеге қайырым, жақсылық жасау арқылы ғана таныта алады.

Өз заманынан озық туған ұлы тұлғаның «Құтты білік» дастаны – тәлім-тәрбиелік құндылықтың қайнар көзі. Бұл дастан адам баласын ізгілікке, имандылыққа үндейді, рухани тазалыққа шақырады. Жүсіп Баласағұн еңбегі-бүгінгі ұрпақ тәрбиесі үшін теңдесі жоқ қазына. Жеке тұлғаның сапалық қасиеттері арқылы оның адамгершілік қасиеттері айқындалса, адамгершілік деңгейімен білімі сапасы , ол өмір сүріп отырған қоғамдағы орны көрінеді.

ХІ ғасырда есімі күллі Шығыс еліне мәшһүр болған данышпан Жүсіп Баласағұнның педагогикалық мұрасындағы ізгілкті басқарудың негіздері жеке тұлғаның қоғамдық көзқарасын қалыптастыруда белгілі мақсатқа жетудің тәсілі болып табылады.

Жүсіп Баласағұнның «Құтты білік» дастанындағы ел басшысының келбеті туралы бұл терең пайымдаулардың бүгінгі тәуелсіз еліміздің алға ілгерілеуі мен әлемнің ең озық елдерінің қатарына жетуіміз үшін мәні зор.

Қорыта айтқанда, біздің өркениеттік мақсатымыз─өз ұлтының мәдениетін, тарихын, дінін қастерлейтін және оны жалпы адамзаттық деңгейдегі рухани құндылықтармен ұштастыра білетін, ауызбірлігі мықты тұлға тәрбиелеу.Ұлт жанды тұлға тәрбиелей отырып, біздің алдымызда әлемнің ең озық елдерінің даму дәрежесімен терезе теңестіретін ұрпақ тәрбиелеу арқылы еліміздің ертеңгі ұлт тізгігін ұстайтын жастардың бойына ұлттық құндылықтарды сіңіру міндеті тұр. «Құтты білік» дастаны жас ұрпақтың жаңаша ойлауына, олардың танымының қалыптасуына ықпал ететін,яғни қазақ халқының қоғамдағы өз орнын дұрыс табуы үшін зор роль атқарады.

Жастарымызды осындай абзал қасиеттерге тәрбиелеуде Жүсіп Баласағұнның «Құтты білік» дастанының берері мол.

Тәуелсіз ел ертеңі болашақ ұрпақтың рухын шыңдап, адамға құрмет пен сенім білдіру ізгіліктің ең жоғарғы көрінісі екенін «Құтты білік» дастаны арқылы көреміз. Өз шығармасында адамзатты тура да әділ жолға сілтейді, иманды, өнегелі болуды үндейді. Осындай баға жетпес құнды туындылар халқымыздың асыл жауһары екені сөзсіз. Барлық күш- жігерін жұмысқа жұмылдырған басшы үнемі мәселенің дұрыс қойылуы мен еңбек өнімділігін арттыру жайлы ойлайды.Ал барлық күш- жігерін адамдарға бағыттаған басшы еңбек өнімділігінің өсуін тек адами қатынастарды жетілдіру жолдары арқылы ғана өз мақсаты етіп қояды.

Ол қандай да бір дәрежеде адами қатынастарды ынталандыруға, қарамағындағылардың қажеттілігін қанағаттандыруға мәжбүрлі. Дегенмен мемлекттік басқарудың демократиялық стилінің мақсатқа сай, нәтижелі және перспективалы екендігін тарихи тәжірибе көрсетіп отыр.Бұл стиль басқарушылық процестерді тұрақтандыруға және сол арқылы ұтымды әрі тиімді қоғамдық дамуды қамтамасыз етуге мүмкіндік береді.

«Қазақстан – 2030» тұжырымдамасында: «Біздің балаларымыз бен немерелеріміз ... бабаларының игі дәстүрін сақтай отырып, қазіргі заманғы нарықтық экономика жағдайында жұмыс істеуге даяр болады. Олар бейбіт, жылдам өркендеу үстіндегі күллі әлемге әйгілі әрі сыйлы өз елінің патриоттары болады» −, деп көрсетілген [2,304].

Сондықтан қоғамды демократияландыру, құқықтық мемлекетті құру, басқарудың тиімділігін арттыру үрдісінде қазақ ұлтының ғана емес, түркі дүниетанымының ұлы ойшылы Жүсіп Баласағұнның «Құтты білік» дастанындағы мемлекетті басқарудағы озық көзқарасының бүгінгі дүбірлі дүниеге толы саяси өмірді қалыптастыру мен реттеуде маңызы зор болмақ. Олай дейтініміз, Жүсіп Баласағұнның педагогикалық мұрасында басқарудың мәні, билік етуші, ел басқарушы адамның қоғамдағы орны, адамдармен қарым-қатынас жасау әдебі ғана емес, тіпті ел басқарушы адамның мінез-құлқымен қатар, кескін-келбетінің де психологиялық терең таным тұрғысында талдануы.

Оның осындай ізгілік идеяларын саралай отырып, ұлы ойшылдың кемеңгерлігіне қайран қаласың**.**

Сондықтан тәрбие мәселесінде адамның бойында ең әуелі ізгілік қасиеті қалыптасуы керек .Қорыта келгенде айтарымыз, Жүсіп Баласағұнның басқару туралы тәлім- тәрбиелік идеясы қазіргі ұрпаққа өз рухани даму жолын көрсетер аса бай мұра болып табылады.

1. **Адамзат дамуындағы ізгілікті басқару идеясының тарихи- философиялық, әлеуметтік алғышарттары**

Бұл өмірге келген әрбір адам бақытты болғысы келеді. Сөз жоқ, олар өзінің барлық саналы ғұмырында, игілікті тіршілік үшін талпынатындықтары да рас. Бірақ, бақытты болудың жолы қайсы? Адам баласының бақытты өмір сүруі, шындығында да, тікелей неге байланысты? Қандай жағдайда адам өзін бақытты сезінеді, бақытты өмір қай кезде болады? Қоғам қалай пайда болды? Ол қалай дамыды? Оның даму бағыты, болашағы қалай болады? Бұл сұрақтар әр заманның ойшылдары мен қарапайым адамдарын да толғандырған еді. Ертеден-ақ айналадағы өмірді тануға ұмтылған адам қоғамдағы басқару үрдісінің қажеттілігін де түсінді. Ендеше, *бұл тараудағы мақсат: адамзат дамуындағы ізгілікті басқару идеясының пайда болуының философиялық, әлеуметтік алғышарттары мен әлемдік педагогика тарихындағы ізгілікті басқару идеясының генезисін зерделеу.*

Басқару идеясының пайда болуы нақтылы қоғамды басқару әрі оның даму дәрежесімен анықталады. Қазіргі ғылыми деректерге сүйенсек, алғашқы адамдар қауымдастығының өмір сүру шартына айналған еңбек қызметінің жаңа нысандарын, өндіруші әрекеттің қызмет етуін ұйымдасқан түрде қамтамасыз ету барысында басқару пайда болды. Осыдан келіп, қоғамнан көптеген ұйымдастырушылық қызмет көрсету болып табылатын адамдар тобы бөлініп шығып, басқарушылық лауазымдар болды. Қауымдық сана қоршаған ортаға байланысты, қауымдық тіршілік тынысына сай дамып отырады. Қай халықтың болмасын, өзіне тән өмір сүру салты болады. Ол ұрпақтан ұрпаққа мұра болған рухани дәстүрлі мәдениеттен көрініс табады.

Қазақ халқының педагогикалық ой-пікірін халықтың өмірімен, салт - санасымен, тыныс-тіршілігімен тығыз байланыста алып қараған орынды. Халқымыздың даму тарихында жазу-сызудың болмаған кезінде де ру көсемдерінің ізгілікті басқару туралы атадан балаға ұласқан тәлімінің орны зор. Өмірден көргендерін көкейлеріне түйген әрі жеке адамның мінез-құлқының қалыптасуына және қауым мүшелерінің дамуына ықпал еткен, олардың іс- әрекетіне жол көрсетіп басқару ру ақсақалдарының құзырында болды. Олардың шешімінің орындалуы барлық қауымдастық үшін заңдылық еді. Бұл өзін- өзі басқарудың алғы шарты десек болады.

Адам тәрбиесі қоғамдағы тәрбиеге тікелей байланысты болады. Адамзат қоғамы үнемі адамдардың қоғамдаса тіршілік етуімен, өзара қарым-қатынас әрекетімен, бір-біріне ықпал етуімен, пікір-таласымен өсіп , өркендеп келеді. Мұндай процесте басқарудың рөлі зор болмақ. Б*асқару* ұғымына ғылыми тұрғыда мынадай анықтама беріледі: *«Басқару -* әр алуан ортаның (әлеуметтік, биологиялық, техникалық) белгілі бір құрылымын сақтап, әрекет ету режимін қолдау, олардың мақсат-мұраттарын жүзеге асыруды қамтамасыз ету үшін ұйымдастырылған жүйенің қызметі. *Басқару* – қызмет аясына қарай әлеуметтік, саяси, экономикалық, экологиялық, рухани, мәдени, әкімшіл, табиғи, т.б. болып бөлінуі мүмкін [75,164б]. Келтірілген ғылыми анықтамада басқару бүгінгі күннің талабына сәйкес сипатталған. Дегенмен, басқару – сан алуан ғасырларды басынан өткізген күрделі үрдіс. Сондықтан тарихқа бет бұрғанымыз жөн.

Ғасырлар бойы қоғамның даму барысында адамзат бірнеше тарихи-әлеуметтік кезеңді өткізді. Сол сияқты *басқару үрдісі**эволюциясының да* тамыры тереңде жатыр. Қоғамдық дамудың алғашқы кезеңінде әлемді түсінудің тәсілі аңыз түрінде пайда болды. Аңыз барлық халықтарда бар. Аңыздың көмегімен қоғамның өткені, болашағы туралы адамдардың ой-қиялы және олардың рухани өзара байланысы көрініс береді. Рухани құндылықтар ұрпақтан-ұрпаққа ауысып отырады. Сол сияқты ізгілік ілімінің бастамасы да, діни сенім, саяси көзқарас, қоғамды басқару, т.б.туралы ой негізінде қалыптасты.

Мифологиялық кезеңде адамның өзі туралы түсінігі және айналадағы ортаны ой елегінен өткізуі орын алған. Әлемнің, адамның шығу тегін түсіндіруде екі түрлі наным болды. Бірі әлемді құдай жаратқан деп түсіндірілсе, екіншісі оның даму идеясын жақтады. Сол сияқты, ізгілікті басқару идеясы да қазақ халқының ерте замандағы ой-пікірлерінде, мифтік аңыз, қиял-ғажайып ертегілерінде көрініс тапқан. Осы орайда, қазақ халқының психологиялық жай-күйін бейнелейтін халық ауыз әдебиеті мен аңыз-әңгімелердің орны зор. Аңыздың көпшілігі еңбек адамдарына, олардың тұрмысына, әдет-ғұрпына арналған. Ол әлеуметтік құбылыс ретінде ғылымның дамуында ерекше орын алады. Бұл халқымыздың ғасырлар қойнауынан ұрпаққа жеткен рухани мұрасы, асыл қазынасы халық фольклоры мен поэзиясының негізі ертегі, аңыз әңгіме, мақал - мәтелдер ізгілікті басқару идеясының тамыры екендігін дәлелдейді. Мысалы, ғұлама Жүсіп Баласағұнның түркі халықтарына ортақ «Құтты білік» дастанындағы басты кейіпкерлер Күнтуды мен Айтолды сияқты әділ адамның елді басқаруы бақытты заманды аңсаған ертегілер мен аңыз әңгімелерде де көп кездеседі. Мұндай мысалдар Шығыс және Батыс елдерінің ауыз әдебиетінде жиі кездесіп, тәлім-тәрбиелік идеялардың негізі болып табылады.

Ерте замандағы халық ұғымында: жер жүзіндегі барлық жаратылыстың түпкі тегі төрт нәрседен жаратылған, ол – топырақ, су, от және ауа. Сондай- ақ, барлық болмыстың өмір сүру тетігі жарық пен қараңғылыққа байланысты деп білген. Тарихы ертеден басталатын ізгілік идеялары халық ауыз әдебиетінде, эпостық жырларда, адамдық, игілік идеялары арқылы көрінеді. Жарық – ізгілікке толы өмірдің, жақсылықтың, бақытты өмірдің белгісі;ал қараңғылық – суықтың , түннің, жаманшылық пен сор-қырсықтың белгісі. Бұлар бір-біріне қарама-қарсы күштер деп санаған. Жоғарыдаайтылғандарды қорытындылайтын болсақ, ізгілік туралы тәлім-тәрбиелік көзқарастың қайнар көзі – халықтық педагогика.

Осылайша, халықтық педагогикадан ізгілікті басқару туралы ұлттық тәлім-тәрбиеге тән ғибратты ой-пікірлерді көп табамыз. Ондағы тәлім-тәрбиеден елін сүюді, халқын құрметтеуді әрі үлкенге құрмет, кішіге ізет білдіру, өз ұрпағын еңбекке үйрету, өмір сүруге баулу, яғни ізгілік қасиетті бойына сіңіру қасиетінен адамзат қоғамымен бірге жасап келе жатқан тарихи процесс екенін көреміз.

Ұлттық салт-дәстүр адамның дүниге келуі мен өмірінің соңына дейін жалғасады**.** Мұндай құбылыс жер бетінде әр елде пайда болып, дамыды. *Ендеше, адам үшін ең басты құндылық – ізгілікті қоғамда өмір сүру екендігі айқындала түскендей*.

Басқару идеясының генезисін зерделеуде адамзат тарихында қайталанбас ізін қалдырған, қоғамның қарқынды дамуына зор үлесін қосқан ертеде пайда болған әлем өркениеттерін ескерген жөн. Олар былайша топтасады:

*1. Ежелгі Таяу Шығыс*

*2. Ежелгі Қиыр Шығыс*

*3. Ежелгі Азия*

*4. Батыс өркениеті*

Бұл өркениеттер өзіндік ерекшелігімен сипатталады әрі әрқайсысы да басқару идеясының дамуына өз ықпалын тигізді. Сондықтан басқару саласының американдық теоретигі Клод Ст. Кіші-Джорж өзінің «Басқару ойларының тарихы» атты кітабында біздің дәуірге дейінгі 5000 жылдан бастап, менеджменттің дамуын суреттегенде, Шығыстан бастайды. Сондай-ақ, мемлекеттік басқару туралы ғалым былай ой түйеді: *«Басқару ғылымының эволюциясын дәлірек әрі терең түсіну үшін басқару ойларының негізгі даму бағыттары туралы нақты ұғымға ие болу керек»* [76,15б].Ол туралы бірқатар мәліметтер төмендегідей (1- кесте).

1. **кесте. Басқару үрдісінің даму эволюциясы**

|  |  |  |
| --- | --- | --- |
| Жылдар | Жеке тұлға немесе этникалық топ | ***Менеджменттің дамуына қосқан негізгі үлестері*** |
| Б.дәуірге 5000 ж.дейінгі | *Шумерлер* | ***Жазу; фактілерді тіркеу*** |
| 4000 | *Мысырлықтар* | ***Жоспарлаудың, ұйымдастырудың және бақылаудың керек екендігін мойындайды*** |
| 2600 | *Мысырлықтар* | ***Басқаруды орталықсыздандыру*** |
| 1100 | *Қытайлар* | ***Ұйымдастырудың, жоспарлаудың, басшылықтың және бақылаудың қажеттілігін мойындайды*** |
| 400 | *Сократ* | ***Менеджмент әмбебаптығының принциптерін қалыптастырады*** |
| 900 | *Әл-Фараби* | ***Басшылыққа талап қояды*** |
| 1832 | *Чарльз Баббедж* | ***Ғылыми тәсілдемеге ерекше мән береді;мамандандырудың айырықша маңыздылығын мойындайды; еңбекті бөлу; еңбек қозғалысы мен уақыт шығынын зерттеу; өзіндік құндарды есептеу*** |

Кестеде көрсетілгендей басқару ісі ертеден-ақ адаммен бірге дамып отырғанын айғақтайды. Егер Шумерлерде жазу, фактілерді тіркеу басқарудың ең алғашқы қадамы болса, Мысырлықтар жоспарлауға, ұйымдастыруға талап қояды. Ал, Ежелгі Шығыс философтары мен Дала өркениетінің ғұлама-ойшылдары ерте дәуірден басшылық пен басқару мәселесіндегі ізгі қарым-қатынас пен бақылаудың қажеттілігін айтып келді. Осы тақырыптағы мәліметтерді ежелгі әдеби шығармалардан кеңінен табуға болады.